url: =Kawlgam Census & Zomi\nKawlgambup Bible Society ah General Secretary asem Zomi it, Rev. Khoi Lam Thang genna ah "Ngalkhat ototna ah Ngalhonte in zui diamdiam uhhi. Atangtat tengpen alauhuai dinmun atung hamtang hizaw hi," ci-in gen khia hi.\nUNO te-in, seploh phamawh in, Kawlgam Population theinuam uh bek thamloh Kawlgam ki-ukna akikhel laitak ahihna tawh kituak in, mi phazah leh minam phazah theih nadingin, 2014 Census ci-in, mi kisimna leh minam ki simna pen asawt lo-in, hongtung ding ahihi.\nHih vaitawh kisai-in, abeisa sawtlo lai-in, Yangon khuapi sunga Zomi biakinn lianpen ahi, Tedim Baptist Church ah anuai-a, mipilte mapangkhawm in kikup khopna nei uh a, Census ciangin minam min pen Zomi cih ding thukim uhhi.\n1. Rev. Dr. S. Pau Khan En\n2. Rev. Dr. Do Suan Mung\n3. Pu Cin Sian Thang\n4. Prof. Dr. C. Thang Za Tuan\nKipawlna mintawh mapang teng:\n5. ZAM, ZAA, ZAUSA, ZAT\n7. Zomi Council of India\n9. TA (Yangon)\n10. Zomi RC\n11. Zomi Laipian\n12. Zomi AG\n14. Zomi SDA\n15. Zomi UPC\n16. ZIS (Special)\nI mimuan taktak tengleh kipawlna thupi taktak teng, hibanga mapangkhawm ahih nungsang amau nung zuih ziau dingin khensat ing. Nang na khensatzo hiam?\nNa kitangpek sawm lai hiam?\nKipum khatna huangah na tensawm hiam?\nKitangpek in Sangak tuah lengleng Akno nabangnuam hiam?\nHih lai asimthei liamliam tengin, Census ciangin, minam minpen Zomi mah kicih ding khialkha keini.


timestamp: atn

url: =Singapore, Sentosa aom Tiger Sky Tower vandawn ah nai 4 sung awkcip :: ZOMI DAILY\nSingapore, Sentosa aom Tiger Sky Tower vandawn ah nai 4 sung awkcip\nposted on 13 August 2017 at 12:29 am UTC+9:30 Lomkholna: News, Sawltak, Singapore, World\nSingapore, Sentosa aom Tiger Sky Tower pen vandawn ah akahtoh laitak in awkcip in, kumsukkik theipak nawnlo ahih manin nai 4 sungbang vandawn ah awkcip cih Straits Times pan kiza hi.\nHih Tiger Sky Tower vandawn ah a awkcip laitak in asungah Passenger mi 39 tak atuan laitak ahihi. Aset siatna om “Mechanical Fault” om ahih manin, Saturday nitaklam 5:35pm hunpawl akipan vandawn ah awkcip hi.\nHih a awkcip te lakah gamdangmi Vietnam Tourists honkhatzong kihel uh ci a, naupang zong 4 kihel uhhi.\nTiger Sky Tower pen vandawn ah akahtoh laitak asanna na Pi 82 (Meter 25) atuntoh laitak in awkcip in kikhin theinawnlo, kumsuk zong kumsuk theinawnlo in awkcip mawk hi.\nVandawn ah a awkcip te lakah aset ahawl Operator khatzong kihel in, tuapa’n asung ah atuang te dawnding tuikhawng leh nektheih pawlkhat nakem bilbel in tuate piakawikawi cihi. Tuaban ah Mobile Toilet ci’n dailentheih nadingzong ombilbel ahih manin asungah atuang Passenger te nai 4 sungbang a awkcip uhhang in acimawhgawp, agilkialgawp omsamlo uhhi.\nVideo: 39 people stranded mid-air on Sentosa’s Tiger Sky Tower ride for 4 hours\nNitak 5:35pm hunpan in vandawn ah a awkcip pen nitak 9:44pm hunciang in anuai ah kumsukkik theipan uh cihi.\nBanghang in asetsia, Mechanical Fault pianghiam cihpen kitheician nailo a, Tiger Sky Tower thunei te’n hoihtak kancian laiding uhhi. Akumsuk kiktheih akipan Tiger Sky Tower pen ki khakcipphot hi.\nHih Tiger Sky Tower pen tuipi maitang Sea Level panin Pi 430 (Meter 131) asangin akibawl hi a, Sentosa Website te genkhiatna ah hih Tiger Sky Tower pen asangpenpen “Tallest Observatory Tower” ci’n aciapteh uh ahihi.\nRelated: Singapore ah aki lamsan lei kicim in mi 1 si, adang mi 10 liamgawp\nHih Tiger Sky Tower pen 2004 kumin mipi zattheih dingin aki hongkhia hi a, akigawm in mi 72 bang atuangthei dingin akibawl ahihi. Vandawn ah akahtoh kawmkawm in Singapore gamsung khempeuh aki galmuh, gal et theiding in 360 Degree Panoramic View ci’n damdam in akipei dingin abawl uh ahihi. Sawltak #zomidaily\nPrevious: Acid bekbek Liter 25,000 apua Tanker Lorry khat kilumlet, mi 1 si, 2 liam\nNext: India zato khatah Oxygen akicing in omlo ahih manin mi 64 sikhin\nZOMI North Cup USA August 30 & 31 ni vai zalsakna\nHun paisa Zomi, tuhun Zomi leh maban ~ B. Muan Ngaihte\nKim Jong Nam thahna ah akihel Vietnam gammi Doan Thi Huong thu tawmkhat ~ ZD\nKong a neilo Hong Kong – 4 ~ Hau Za Cin


url: =Sep Masak Ding Nam Nga ~ Hau Za Cin :: ZOMI DAILY\nposted on 14 November 2014 at 2:00 am Lomkholna: Article, Hauzacin\nMakai Thusinna khat ah ka kihel khakna ah hih bangin hong gen uh hi. Makai na suah lian ciang na sep masak ding thu nam nga om pah hi. Tuate sungah na khantawna na mangngilh nawnloh ding thute kiphum hi. Tuate a banban in semkhia in zangkhia zeekkhia thei peuh lecin na makaih sepna ah na mavang semsem dinga tavuan lianzaw na let ciangin zong na silah kei ding hi, ci uh hi.\nTuhun khang pen makai sep a baih het nawnloh hun hi. Mi khempeuh in manlang takin leitung thupiang khat peuh internet tungtawn pan, TV leh thukizakna, kihopihna vanzatte tung panin na za mengmengta uh hi. Tua ahih manin a hunlapa thukhentatna na neih theih kei a, a hun lapa na sep man kei leh na makaihna hamsa zawkan lai hi. Bang hang hiam cih leh mite in thukhentatna la baihlua in thu makhelhlua lecin a kisam thu khempeuh kaikhawm manlo na hih manin na zeekkikna ah kicing zolo a, thu kaihkhawm ziakai in khentat hak lecin lah thuthak piangkik manin thului suak man zel ahih manin a ziakai suak leuleu hi. Tua ahih manin a hun lap ding, a thu kicing ding, thuthak hong piang taleh na thu paipih luilo a kizang thei ding ahih kisam hi.\nTua ahih manin a manlang thei pen a a kisam khempeuh kan, thei, kaikhawm a sep khiat mengmeng ding hun hong tungta hi. Tua banga sep theihna in nang hong tawsawn thudotpite leh na seppih mipite khempeuh in hong muanna a khanna leh a kipna ahi hi. Tua bang hih theihna dinga hong panpih thei thu nam nga i gen ding hi.\n1. Mipi Kisap Thei Masa Pen in: Makai khat in a sep masak penpen ding pen a sep ding khempeuh sep pah zangzang hilo in a seppih ding makaite, thudotpite, makaite in bang kisam a, bang lunggulh pen uh hiam cih theih ding ahi hi. A deih uh a hoih leh a hoihna kuppih a a sepzia ding genpih a lawpna a lungtang vuah guan ding ahi hi. A deih uh sanga hoihzaw na theih leh tuate zong amaute kiangah na gena na telsak mahmah ding leh a lawpna ding vua na kuppih siam kisam leuleu hi. A hoihzaw na theih kei leh zong na seppih, na mipite sung pan a hoih, a kip, a kimang ding bang septheih om hiam ciin dong in kanin theihsawm in na theih ciang bangci sep ding cihte na geeltoh pih ding ahi hi.\nMakai cih pen mainawt dinga kipan, a madawka hong kikoih himawk ahih manin na sep sung khempeuh mi tampi (a tam theipen) hamphatna dinga nasem na hi cih kithei in tua bang a sem thei, a sem nuam, a lunglut leh a lawp khempeuh tawh kipawla na sep ding ahi hi. Tua ahih manin hong lunglutpihlo, na hoih sep ding a theilo, thei taleh a sem nuamlo, a lehtat, a langpan lungsim leh pumpi peuhmah na nasep hong nawngkaisakloh ding a thupi penpen ahi hi. Tua ahih manin na seppih ding na tel ciangin zong na pilvang pah ding ahi hi. Na pawl ding mi na neih kim dimdiam leh nang adingin a manpha galkap muanhuai hi ding uh hi.\n2. Na Seppihte Tel in: Vai khatpeuh ah semkhawm ding, geelkhawm ding, diangkhawm ding na hih manin na seppihte tel cihtak in tel masa in. Amau ngaihsut leh amau deihna, a lunggulh leh a deih uh bang hi hiam ciin tel sawm hamtang in. Tua bang na tel khit ciang bangci seppih lecin taangzai a bangci seppih lecin manlang ding, mainawt ding, lamzang ding cih na tel pah ding hi. Amau lawpna zong na khansak ban ah nang tawh sepkhop a na nung hong thuap uh zong nuamsa ding uh hi. Na makaihzia ding na theih khit ban ah amau thu ngaihsutzia leh thu paipih nopzia, thumuhzia leh a kalsuan ngei zel dan uh na tel semsem dinga, a nuntakna vuah bang thupisa, bang thupisalo cih nangawn na thei pah ding hi. Mihing pen i tup i sawm a kibat nak leh tua lam tawna lampai khop hamsa nawnlo hi.\n3. Nasepzia khek a kul hiam cih kantel in: Kalsuanna khat peuhpeuh a kizangsa a ban zom ziau leng baih penpen hi. Ahi zongin a hoih pen mah ahi hiam, ahih kei leh a hoihzaw in sepzia, sepdan a om hiam cih kantel masak zong a kul ahi hi. A hoihzaw a om leh a kisam banga khek tohtoh ding a hoih hi a, mi khempeuh in phattuampih ding hi. Ngeina a kisamlo leh a phatuamlo peuhmah a hoihzaw a om nak leh khek toh mengmeng ding a khangto minam leh gamte zat ahih mah bangin tuate zong zat ziahziah lel ding ahi hi. A lui khat na khek ciangin a tel nop, a theih baih, a zuih nuam, a hoih, a manglangzaw a thak khat tawh na khek pah ding ahi hi. Na seppihte bek hilo in na makaih mipi khempeuh in na khekna ‘a hang’ limtak a tel sitset uh a kisam ahi hi. Mi khempeuh in vaithak khat pen a tel mahmah nak uh leh a mawh zonna ding uh omlo pah ahi hi.\n4. Tup leh Ngim Kician Nei Pah in: Leitung mihing khempeuh in tupna thak, ngimna thak neih ding kilunggulh den a, tua bang matutna neih ding kilawp mahmah ciat hi. Mi khempeuh in nisim a a sep ngei, a hih ngei hihhih, sepsep cimtak mahmah hi. Tua ahih manin a thak, a limci zaw, a taangzaizaw, a manglangzaw cih bang a om a, a hoihna a tupna a kibat nak leh zuipah, zangpah in pom pah lel uh hi. Tua ahih manin na tup na ngimna pen na tunna dingin a lampi a kibanglo a lawphuaizaw na totpih theih leh a hoih ahi hi.\nTupna thak, ngimna thak, vai thak, thu thak a om kei leh sepngeiteng sep kikkik pen mite in cimtak bek hilo in lawpna kiamsak a, machine (set) tawh kibang hi hang cih lungsim nei nuam mahmah uh hi. Tua ahih manin mipite adinga vai thak, na thak, lawpna thak guat ding pen makaite mawhpuak hi a, tua lampi tawna paipih in a vekpi vua a tunna ding uh ngaihsutpih ding, seppih ding ahi hi. Thudotpite nangawn in “Aw haw” a cih liang ding vai thak neih hamtang ding ahi hi! Makai thupi i cihten a sunmang uh mipite tawh kikum khawm in mipite lunglut sak a, mipi vai suah in mipi hamphatna suaksak uh hi. Tua banga makai theite mipi in it in zong hanciampih uh hi.\n5. Banghangin hih ka hiam cih kidong in: Makai khat in a nasep ding bekbek, matut ding bekbek ngaihsunlo in banghang in sem ding, banghang in hih ding cih limtak a ngaihsut den kul hi. Sepzia, bawlzia bel ngaihsut hamsalo a, banghanga hih ding, banghanga sem ding cih pen mailam saupi sukha ahih manin makai khat in lungsim ciimtak tawh a ngaihsut ding ahi hi.\nMakai khat adingin sep nop tampi om den ahih manin koi sem masa ding cih pen a tel hak mahmah ahi hi. Minphat pakna leh lawhcin pakna ngaihsut ahih khak leh a thupi sep masak dingte kimangngilh thei hi. Ahi zongin sep masak dingte theia a kalsuan makai khat in a ciil in a lawhcin pah loh hangin a tawpna ah a lungtup tuibang tungsak veve ding hi. Hau Za Cin, Phuitong Liim\nPrevious: Minam vai tawh kisai kuppihna ~ Pau Khat Suan\nNext: Singkungpi le Khuazin Mi Nih ~ Khat Thang\nThupi mahmah ei..\nUS gamsung khualzinna pawlkhat – 105\nUnion Peace Conference (21st Panglong) Muakna Melbourne-ah


url: =Australia ah numeino khat innkuanpih te muhna ah Shark ngapi in petlum :: ZOMI DAILY\nposted on 18 April 2017 at 10:05 pm Lomkholna: Australia, News, Sawltak, World\nAustralia’s Southwest Coast ah zanni Monday ni in numeino kum 17 aphakhin khat Shark ngapi in petlum cih AFP pan kiza hi. Hih numeino pen anu apa tetawh tuipi geiah tawlnga hithiatding in azin uh hi a, apa tawh tuihual tuangding Surfing in apai laitak un Shark ngapi khatin napetlum citciat hi.\nAustralian Police te genna ah tua numeinu minpen Laeticia Brouwer kici a, Wylie Bay ah Monday nitaklampian in Surfing in apai uh cihi.\nNumeino pen Shark in akhe alangkhat pettan in si tampitak luanggawp cihi. Western Australia, Esperance Town aom Hospital khatah amanlang in kipuakpah himahleh sisuak hi.\nApa tawh Surfing apai laitak in Shark in apet hi a, anu leh anau numei nih te’nzong Shark in apehlam galmuh uh ahih manin, amanlang in Emergency Services te zaksakpah uhhi.\nApa’n zong ahihtheih tawpin atanu hotsawm in, tuisung panin amanlang in tuinawl ah kaikhia a, tuapan in a innkuanpih te’n Emergency Services asampah uh ahihi ci’n Acting Senior Sergeant Ben Jeffes in genkhia hi.\nWest Australian Newspaper te suahsakna ah Shark in apet madeuh in atanu awnggawp in, tuakhit ciangin tuisungah Shark in petin kaisuk cihi. Atungah alamkhiat kikciang in apa in amanlang in delhphei a, tuinawl ah midangkhat ii huhna tawh akaikhia thei uh cihi.\nFamily spokesman Steve Evans in agenkhiatna ah hihte innkuan pen tuipinawl ah khualzin leh kimawlpen nop asak mahmah khat uh ahihi ci’n genkhia hi. Asi numeino diakdiak pen apa tawh tuipi tungah Surfing pen nop asak mahmahkhat cihi.\nAbeisa kha 12 sungin Western Australia tuipi sungah Shark in apehlup pen hihtawh mi 3 hita hi. Nungkum June khasung in kum 29 aphakhin pasal khat Mandurah, Falcon Beach ah sihi. June khasung mahin nupi kum 60 aphakhin khat Perth khuapi gei ah sileuleu hi.\nMipil misiam Experts te genna ah tuitung ah kimawl Water Sports tuamtuam minthang semsem, Popular semsem ahih manin, Shark ngapi ii pehlup zong tamsemsem ci uhhi.\nRelated: Australia ah Passenger khatin Bus Driver pa meitawh hallum\n2014 October khasung inzong Wylie Bay ah pasal khat ngapi in petin akhut langnih pehtansak ngeihi. ZD Sawltak #zomidaily\nPrevious: Philippines gamsung ah akizom in Bomb nihvei puakkham, mi 7 liam\nNext: 2017 kum a (4) veina Melbourne Zomi Sialsawm Soccer Tournament nuamtak kizo


url: =Via Dolorosa ~ Khaibawi :: ZOMI DAILY\nposted on 25 March 2016 at 10:30 pm UTC+9:30 Lomkholna: Biakna, Khaibawi, News\nHih kammal pen Latin pau hi-a, dahna lungkhamna lampi, ana asa liamna thuakna lampi cihna ahi hi. I Topa Jesu in a khe mahmah tawh pai ngiatngiat in amah aki khaina ding Singlamteh, amah mah-in pua in aki khaina ding mun Golgotha mual ciang, nang leh kei hong it manin paita zen hi.\nA puak Singlamteh pai-in ki mangsakziau leh a hithei lua hi. A hih kei leh huhna apa kiangah ngen leh vantung mite kuansawm le kuannih paiding cilai hi. Ahi zongin nang le kei hong itman in thuak ngeungau hi. Hih lampi Via Dolorosa thu tawh kiai a ciapteh huai mun 14 kigelh hi. Tuate in:\n1. Jesu Pilat mangpa mai-ah thu aki sitna leh aki mawhsak na.\n2. Jesu Singlamteh aki suatna.\n3. Jesu in a Singlamteh puak lel in a tuk masak na.\n4. Jesu in lampi ah anu amuh na mun.\n5. Cyrene khua mi Simon in Jesu Singlamteh a puakpih na.\n6. St. Veronica in Jesu mu-in a maitang a nulsakna.\n7. Jesu in a Singlamteh puak lel in a nihvei na a tukna mun.\n8. Jesu in adah akap aom Jerusalem nupite a hehnepna.\n9. Jesu in a Singlamteh puak lel in thumvei a tukna.\n10. Jesu a puansilh kimlai aki suahsak na mun.\n11. Jesu Singlamteh tungah kikhai in siktukilh tawh aki kilhna.\n12. Jesu a sihna.\n13. Jesu Singlamteh tung pan aki lakkhiatna.\n14. Jesu hankhuk sungah aki sialna.\nHih munteng pen Lai Siangtho sin Sangnaupangte ading in thupidiak, ciapteh huaidiak ahih manin khat le nih in a phattuampih khak leh ci-in kong gelhsawn ahi hi. Ka mit mahmah tawh vamu in, ka khe mahmah tawh vasik kha ngiatngiat kha ka hih manin kei zong hampha kisa ing. Jesu thu a kisitna mun Khansung zong limtak in puah uha, Singlamteh pua a, a paina lampidung khempeuh zong, kultal kizut in suanghoih agol mahmahte kiphah in zoldik dek hi.\nLamkim, lampam ah innhoih nono leh vanzuakna sai tampi Golgotha mual tundong, omto zihziah hi. Jesu sulnung khempeuh ki khel in khangto mahmah hi. Zogam zong Jesu thu in hong nawkkhitteh, ki khel in I ann nek tuidawn, I nikten puansilh, I gamtat I luhek hong kidang hi. Jesu in a nawkkhak mun le gam, minam khempeuh kikhel in khangto cih hong phawksak hi.\nPrevious: Good Friday Eve Thupuak (Unau Lii-te’ Taangthu) ~ Pu Zokhai\nNext: Etteh Tak Niang Sen Zomi In Gen leh Septhuah!\nNajib innsung panin vanmanpha leh sumlom honpikhat ki matkhiatsak\nျပည္ေထာင္စုေန ni in ZDF te ih Zogam ah Meeting nei


url: =Bang hangin, “Topa hoih hi, a tawntung in,” cici mawk ihi hiam? :: ZOMI DAILY\nposted on 9 April 2014 at 11:34 am Lomkholna: Article, Biakna, DavidTuang, Zomi\n• Nang na thahat loh hangin, Topa thahat hi.\n• Nang na guallelh hangin, Topa guallel ngei kei.\n• Na deih na kisap tam kha mah in teh, deih teng cin’na leh sap teng kimna Topa om hi veh.\n• Daupai kisa loin, na lungkia kha thei mah in teh. Topa’n keima kha tha tawh na maa na tun’ ding hong ci khin zo. Um ngam lel in.\n• Na maa bingin na lungkham kha thei mah in teh. Topa’n, thu haksapente na ngawnin na maa hong khak zo ken teh ci khin zo. Muang ngm lel ve.\n• Nang na neu hangin, Topa lian hiven.\n• Nangma hoihna a kicin’ loh hangin, Topa hoihna nang adingin kicing hi veh.\n• Na dam lohna panin hong damsak thei ding Topa om hi veh. Amah in natna namkim damsak thei hi lo maw!\n• Nang na thanem hangin, Topa zawngkhal ngei lo kei.\n• Nek leh dawn, silh leh ten, zat ding sum leh paaite kisam in, na deih zong tam kha in mah in teh. Na deih khempeuh Topa’n hong pia pahpah lo zaw-in, na kisapnate ahun hunin hong sikh den hi zaw.\n• Hong kiniamkoih hangin, Topa’n hong laamto ding hi.\n• Hong kitaisan kha ding hi. Topa’n hong nusia ngei lo hi.\n• Hong kisimmawh kha in teh. Topa’n hong pampaih ngei kei.\n• Hong kipuaseh kha mah in teh. Topa’n hong angvan’ den hi.\n• Hong ki mudah kha ding hi. Topa’ hong itna kip den hi.\n• Mite hong itna bei/kiam kha thei mah in teh. Topa hong itna in bei/kiam hun nei ngei kei.\n• Bangmah hi lo(pilna siamna leh neih leh lamh neilo) ci-in, mite’n hong thusim lo kha ding hi. Nang adingin Topa lunghimawh den cih phawk zaw in.\n• Leitung khuahun paiziate kikheel kheel kha mah in teh. Topa’ hoihna kikheel ngei kei.\n• Mite’n bel na mawhna hong zon’ behbeh lel ding hi. Pasian in bel, a mawhpipi mah hong mawhsak behbeh lo dinga, ama kiang na zuat nak leh hong maisak nuam den hi.\n• Na vai sahin, haksatna tam kha mah ding hi. Topa’n na vai khempeuh kei tungah hong ap-in hong muang in, kong sem ding hi ci zaw.\n• Mite’n vangik hong suatbehbeh kha ding hi. Topa’n bel na vangik teng kei tungah hong suan in ci.\n• Satan in bel a ang sungah hong pom nuam den ding a, Topa’n bel cikciang nong ciah/zuan diam ka ta aw, hong ci den hi.\n• Satan in bel hong suksiat nop man leh tawntung sihna mun hong tunpih nop manin, na duh/ngaih penpen ding tawh hong zolzol lel dinga, Pasian in bel hong it luat mahmah ahih manin, nuntak tawntungna na ngah theih nadingin a Tapa khat neihsun hong pia hi.\n• Satan in bel na siat nading leh Jesu na nial nading vive tawh hong khemkhem lel ding a, Pasian in bel na hoih nading leh Jesu Khris gumpa leh Topa in na san’ theih nadingin lampi hong hon’saksak ding hi. Pilvang takin teel siam in!\n• Satan in bel, leitung siatna namkim tawh hong khimkhim in, thukham peuh hong oksaksak nuam lel dinga, Pasian in bel, zuih ding thukhamte hang hi lo zaw-in hehpihna hangin upna tawh gupkhiatna ngah theih nading lampi hong hon’sak hi.\nHih a tunga thu khempeuh leh i gelh khit zawh loh Pasian’ hoihna tampitakte i lungngaih tak ciangin, ” Topa hoih hi, a tawntung in,” a cici i hi hi.\nPrevious: Thucinh thutang (B)\nNext: Maan (Photo) hong ki khak\nUS News Update tuamtuam leh Breaking News


url: =Khun Yuam | Adventure Vacation Trip\nTag Archives: Khun Yuam\nPosted on November 22, 2009 by atticus\t11\tDay 2 (Khun Yuam – Mae Hong Son – Chiang Mai)\nPosted on May 3, 2009 by atticus\t5\tDay 1 (Chiang Mai – Doi Inthanon – Khun Yuam)\nPosted in Motorcycle Adventure Vacations, Thailand\t| Tagged Chiang Mai, Doi Inthanon, Khun Yuam, Mae Hong Son, Pai, Tham Lot\t| 5 Replies\nSponsored Links\tRecent CommentsXINRUI on Walking across Singapore from East to WestXINRUI on Standard Chartered Autoloan (GE Money) Review (Singapore)XINRUI on Sungai Rengit (Malaysia) – Day 2atticus on Phnom Penh, Kampong Cham, Kratie, Ratanakiri, Mondulkiri.. (Northeast Cambodia Loop) – 4. Journey, Day 1 & Day 2 (Part 1)Long on Phnom Penh, Kampong Cham, Kratie, Ratanakiri, Mondulkiri.. (Northeast Cambodia Loop) – 4. Journey, Day 1 & Day 2 (Part 1)atticus on Gunung Panti, Kota Tinggi Waterfall & More (Malaysia)bertille on Gunung Panti, Kota Tinggi Waterfall & More (Malaysia)gui on Bokor Hill Station (South Cambodia) – 2. RouteCategories\tAustralia (3)


url: =MI THAHAT TAWK THANG\nA Kaikhawm : J. Thang Lian Pau (2002)\nAma hatnate: Ukpipa Hau Cin Khup in tuangdung pek pua dingin cial hi. "Zawl aw, na tuangdung lah hong puakpih mah ning in, nang zong anneek khat akpi khat ta tawh hong mehsak in," ci hi. Tua ciangin kuan uh hi:\n1) Tonzang ukpi gam sunga pasal hatte in mualdungah lampi sat tawm in, miksi sazawnin zawng uh hi. khatvei lui sung khatah khahsuahin tolhsak kha uh a, thukpi tak tum hi. A dawhdawh uh hangin mipi in dokkhia zolo uh hi. Tua ciangin Tawk Thang in, "Liangdap khat hong pia dih vua," ci-in a mongah liangdap dapin puakhia a, a khukdinna kuak pen sai khephah cia tawh kibang hi, ci uh hi.\n2) Tungtuang-a Pu Awn Khaw Paute innka laizanga songka ka kua a pha pen Gamlai gama kisui ahi hi. A sui pasal hatte in zawng uh a, Tuithu ngahmunah gal kahpih uh hi. Tonzang lam gal, singkung lakah a puakzia ding uh thei lo uh a, Tuithu gal Vialcian lamah nusia uh hi. Tua thu Tawk Thang in a theih ciangin amah guakin zankuan in sing lakah a tung lamin tawi zeuzeu-in Tungtuang khuanawlah nga hi. Khua sung pasalte in a muh uh ciangin lamdang sa uh a, a kan uh ciangin Tawk Thang puak ahi lam phawk uh hi.\n3) Ukpipa Hau Cin Khup sial sawnnga tawh a ton lai-in a ngeina bangin pansik (ton kipatna) ni-in song suite kivak hi. Zingsang khuavak ciangin tangvalte in sialte mawlpih dingin sialkongah khau-in khih uh hi. Tawk Thang in mipi muhna-ah sialte pen a ki-ah manin a ngawngah hekin a mitte a khelkhiat ziauziau pen lamdang leh muhnopsa in, mipite awng ziahziah hi.\n4) A khuapihte Lam Suan leh a lawmte thum in zunun ni khatin vuak sawm hi. Zunun khekleh ni-in zu khamte in phinin kilai uh a, Tawk Thang in huan sakah khat, phung tungah nih, inn nuai-ah khat lawn mengmengin zo ziau hi.\n5) Phaitu khua-a a zawlpa in a innka zawl a sauna feet 24 tang 4 tang 2 sah mal 4 a veka na puak zawh leh tang in, ci hi. Tawk Thang in lomhenin pua-a tang pah hi.\n6) Tungtuang hausa upate in zu le sa a nek ni khatin to-in kilai uh hi. Tawk Thang in zo hi. Tua ciangin hausapa Phut Vum in, "Tawk Thang pen sing le suang zong bang kei; sik tawh kibang," ci hi.\n7) Poding kici lopa bawhhak mahmah nam khat pen Tawk Thang in a tawbo tawh tepin bot zo hi. Tua hangin Tonzang khua kimte in tu dongin Poding pen "Tawk Thang lo" ci uh hi. A taw ip a, tangvalte in phen a sawm uh hang phen zolo uh hi.\n8) Guapum nal tunga kah kidemna-ah kuamah dang a kah zo omlo hi. Tawk Thang baih takin kah zo hi. "Pu Tawk Thang, nang bangci kah na hia ?" ci-a a kidot ciangin, "Guapum a kitam lo deuhin mekin kah leng haksa lo pi," ci hi.\n9) Mizogamah a sanggamte Tawng Vial leh Thawn Pau tawh zin uh hi. Zawlbuk-ah tangvalte in phinphin uh a, kilai uh hi. Tawk Thang in a khup a thalin a lomlomin a lot khit ciangin amau laka a hat pen leilak a denna leh a siakmit kitam hi.\n(10) A sungte in a lo uhah ann siimsak uh hi. A ciah ciangin vaimim bawk sawmgiat puak khatin pua hi. Mai pum 100 zong pua zo hi.\n11) Tungtuang khua tangvalte in sial gawh ding a mawlpih uh leh khahsuah uh hi. Tawk Thang a kisil kim lai ko uh a, Tawk Thang in a khut lang khatin a kal humin a khut langkhatin sialmei-ah manin khawlsak hi.\n12) Tawk Thang a sih ciangin a guh a et uh leh bing hi, ci uh hi. A suan a khakte Suangsang khua-ah om uh hi. A pu mah bangin midang sangin hatzaw uh a, ahi hangin Tawk Thang zaha hat om lo hi.//\nSOURCE: TEDIM BEHS NO 1 GOLDEN JUBILEE MAGAZINE 1998


url: =Laibu pulakna: ZOMI IN DIASPORA (A Kithehthang Zomite) ~ Hau Za Cin :: ZOMI DAILY\nposted on 7 January 2015 at 5:56 pm Lomkholna: Hauzacin, News, Ngulkhanpau\nLaibu pulakna: ZOMI IN DIASPORA (A Kithehthang Zomite)\nSia Rev. Dr. JM Ngul Khan Pau in a leitung bup ah a kithehthang Zomite Ama’ hong piak Lungdamna Thu gen ding i hihna thu a gelhna laibu ZOMI IN DIASPORA cih tu in Zokam tawh i sim theih dingin Rev. Ngul Cin Thang in hong teisak ahih manin nakpi takin siate gel tungah lungdam hang. Hih laibu a pian theih nadingin a kin, a omkhong theilo, a tutmun nangawng pan dingkhia ngam vetlo zah donga hanciam a sem ngitnget Sia Job Thawngno tungah zong nakpi takin lungdam hi. A sem a bawl om taleh sum leh pai kisam zel ahih manin tua dingin a angvan Rev. Dr. Go Chin Zam tungah nakpi lungdam i ko hi. Hih laibu pen tuma kum khat laiin hong suak khin ding ciin a kigen ka zak hiauhiau hinapi tun hong suak thei pan ahih manin laibu bawl baih vetlo ahihna kilang kasa hi. Bangbang hileh a lei, a sim, a ngah kha peuh in hamphat pih ding cih ka um hi.\nZOMI IN DIASPORA (English) pen July 2012 in kikhen a, ZOMI IN DIASPORA (Zokam) pen October 2013 in kikhen hi. Laibu bawlpa in\nZAHTAK PIAKNA ciin “Pastor, mipil leh ka sanggam ahi, Zokam, Mangkam-a la a gelhgelh hong nusia khinsa Rev. Khup Za Go’ “Angsung thutheih het lo a Zomi leh Zokam khantoh nading na sepkhiatte, kote leh khang sawnsawnte tungah zaam suksuk ding hi,” cih gelh hi.\nDiaspora cih a khiatna pen ‘a pupa gam pana pemkhia peuhpeuh genna hi’ ci pak ni, a theihbaih dingin.\nHih laibu pen Sia Paupu in Global Research Institute, Fuller Theological Seminary, USA pan Zomite thu a kanna pan a muh khiatte a gelhna ahi hi. Leitung gam tuamtuam a om Zomi te tung ah hih banga gam tuamtuam ah i tun kawikawina a hang dongin thu a kanna pan a muhkhiatte a gelh ahi hi. Tu laitak gam 35 ah Zomi om hi. Tua gam 35 a om Zomite kiang pan in a dot hamtang dotna khat pen: “Gam tuamtuama hong thehthang Pasian in bang ngimna nei hi ding hiam?” cih hi. Banghang hiam cih leh eite pen, “teeltuam, siampi nam, Pasian neihsa minam, minam siangtho, Pasian mi, khuamial sung panin hong samkhia in khuavak hong tunpih hi,” (1 Peter 2:9).\nSiapa thukanna ah tu laitak a gam leh mipi vai tawh kawlgam nusia a taikhiate thu kihel nailo hi. Tuate thu pen ei khangthakte gelh ding, kan dingin hong nusiat lai hi. Hih laibu pen Zomite adingin hih bang lam kigelhna laibu masa suak hi. Banghang hiam cih leh etteh ding cih omlo, hih bang laibu a gelhsa kuamah omlo ahih man hi. Laibu khupna ah a deihna gelh a, tua pen – Pasian in hih banga hong thehthang pen ngimna khat nei a hong thehthang hi, tua ngimna thei in a ngimna i tangtunsak ding i mawhpuak hi ci hi.\nSiapa in a hih kithehthang cih tawh kisai kan masa phot hi. Pasian in minam a bawl ciangin a kampau leh ngeina zong guan a, a tenna ding mun uh zong a sehsa in nei hi. Lai Siangtho sunga kithehthangte thu teng kan dikdek in tua khit ciang leitung thu a kithehthangte tangthu kan leuleu a, tuate khit ciang Zomite thu ah lutto hi.\nA kithehthangte lak ah Pasian nasepna, a kithehthangte Pasian nasem a kizatna cihte suut toto hi. A khangto dinga kithehthangte thu zong hel hi.\nZomite thu lompi khat a gelh ban ah i kithehthangna a hang lompi khat kigelh hi. I kithehthang ciangin i tuah thu tampi om a tuate zong pawlkhat gelh hi. A gensa mah bangin a mite min gelhlo ahih manin a kua tuah hiam cih kitheilo a nop peuhmah hi. I kipattah hiam, i kihuai hiam, i kim i pam ah haksatna i muhte a noptuamna dingin i sem hiam cihte zong kan hi.\nGamdang tungte peuhmah in sim ding hi. Gamdang tung dingte in zong sim ding hi. I tuak ding thute kithei dinga, i tuak ciang bangci nawk ding cih zong kithei pah ding hi.\nHih teng tawh laibu mai lemna khawlbawl ning. A bu na sim ciang ka gen teng sanga tamzaw thu kiphum hi cih na tel ding hi.\nBawlphat theih hileh:\nLaimai nuai gual ah: Zomi in Diaspora for World Evangelism cih ding pen Zomi Dispersion for World Evangelization kici kha 🙁\nPrevious: Ci (Mt 5:13)\nNext: Laibu etkikna: ZOLUS No. 18, 2014 ~ Hau Za Cin\nTedim Thuthak (04 December 2014)\nSanta Claus hong pianna thu ~ Peter Suumpi\nZAM Thupuak :: 04 December 2016\nCovid-19 natna bangcih kantan ding ~ Thomas Mung\nKa muhpak US Gamthu pawlkhat (4) ~ Awn Za Pau\nKawlgamsung TV Channel ngahthakding Company 5 te ki tangko tading


url: =James 1 (James 1)\nTung pan Laithak (The Letter from James)\nJames tung pan a, Laithak sia zak tawm papai thei tu kihilna thu tatuam hi a, “Leitung theampo ah a kithethaang Pathian mite” atu ahi hi. Lai atpa in, a kitel vaset sonteena te sia, Tapidaw ngamtat natu le luheak zia tu, lamlakna a zak thei tu, ciimnate son hi. Hauna le zawnna, ze-etna, ngamtat phatna, mihing doidanna huvau, upna le sepna, leei zakna, ciimna, kihauna, kiphatsakna, kiniam khiakna, midangte itna, kisuantaakna, thinsauna le thunget nate ahi hi.\nHi laithak in, Tapidawte biakna zakzia sungah sepna sia upna taw a tonkhop tu, a thupi zia, a tuanin lak hi.\nUpna le ciimna 1:2-8\nZawnna le hauna 1:9-11\nHong kisinna le ze-etna 1:12-18\nZakna le sepnate 1:19-27\nKidoidanna kidop natu 2:1-13\nUpna le sepnate 2:14-26\nTapidawte le a leei 3:1-18\nTapidawte le leitung 4:1–5:6\nKihilna a tatuamte 5:7-20\n1Pathian le Topa Jesu Christ ii naseampa James in:\nleitung theampo ah a kithethaang Pathian mite kong paupui hi. *1:1Mt 13:55; Mk 6:3; St 15:13; Gal 1:19.\nUpna le Ciimna\n2Ka suapuite awng, ze-etnate na thuak ciangin hampha in na kituat tavun, 3banghangziam cile, na upna uh taw tabang ze-etnate, na zaw zawk uh ciang, thuak zawkna piang hi, ci in na he uh hi. 4Note sia a kicing, a khuangkhim, bangma a kitaangsamh ngawlte na hi natu in na thuak zawkna uhte in note, puk ngawlin a tawntung hong kip sak tahen. 5Ahihang note khat po in, ciimna na kisamh uh le, ama in a pia tu pa, Pathian tungah thu ngen tahen; banghangziam cile Pathian in ngo tatak le thuthiam takin, a vekpi tungah pia hi. 6Ahihang thu na nget uh ciangin, na up tu kul a, up laakna na nei ngawl het tu uh kisamh hi. Up laakna a nei khat papo sia, tuipi tungah vui ii seam kakoai tuihual taw kibang hi. 7-8Tabang mihing khat, a sepna po ah a thin a khensat thei ngawl khat sia in, Topa tung pan bangma nga tu in ki ngaisun heak hen.\nZawnna le Hauna\n9Tapidaw khat a zawnna pan Pathian in a lapto ciangin a lungdam tu hi a, 10taciangin a hau Tapidaw khat zongh Pathian in a khiasuk le a lungdam veve tu ahi hi. Banghangziam cile a haute sia ngam lopa paakte bangin bo tu hi. *1:10-11 Is 40:6-7. 11Ni hong suak a, nisa in a kung hal a, a paak pul in a hoina teng kilal cip sak hi. Tasia bangma in sumhaupa sia a nasepna ah, a komlaak laitakin kisusia tu hi.\nHong Sinna le Ze-etna\n12Ze-etna a thuak zote in a lungdam mihing ahi hi, banghangziam cile tabang a kisin sak nate a zaw ciangin, ama a itte tungah Pathian ii a kamciam sa nuntakna telte saang tu hi. 13Mihing khat sia tabang haksatnate taw ze-etna a thuak le, “Hi ze-etna sia, Pathian kung panin hong pai hi,” ci heak hen. Banghangziam cile Pathian sia siatna in ze-et thei ngawl a, ama mama in zongh kuama zia en ngawl hi. 14Ahihang mihing khat sia, ama ii a pha ngawl thangainate in kai a, a awk zawkciang, ze-etna thuak hi. 15Tasia ciangin ama ii a pha ngawl thangainate in mawna piang sak hi; taciang, mawna sia hong khanthin tak ciangin thina piang sak hi.\n16Ka it suapuite awng, theamna um heak vun! 17A pha tel le ziakte theampo vantung panin hong pai hi a; vantung khuavakte, a bitphua Pathian kung pan hong paisuk ahikom ama kikheal ngei ngawl a, kihei in khua le zing sak ngawl hi. 18Ama pian saknate theampo sung pan a upa bel ih sua thei natu in, thumaan kammal tungtawn in, ama deina om babang in, eite hong piang sak hi.\nZakna le Sepna\n19Ka it suapuite awng, hi thu ciamtee tavun, mihing khat simin thu ngai natu sungah manlang tu a, ahizong pau natu le thin uuk natu ah uai tu hi. 20Mihingte thin uukna in, Pathian sep tu thuphate tangtung sak ngawl hi. 21Tua ahikom kiihuai zongsang nate le ngitlonate theampo vawk siat vun. Pathian tungah ki aap vun a, na thin sungah hong kikoi a kammalte na saang vun, tua in note hong ngum thei hi.\n22Ama kammalte ngaina bek taw noma le noma kitheam heak vun a, tua thute bangin ngamta zaw vun. 23A kuama po kammal ngai a, a zangh ngawlte sia, limlangh sung ki en a, ama le ama ahi babang in a kimu mihing khat taw kibang hi. 24Ama le ama pha takin ki en in, tua zawkciangin pusuak a, ama meal sia bangbang hi ziam cisia mangil pai hi. 25Ahihang a kuama po a suakta sak a kicing thukham sia pha takin a et zawkciang ciliap tawntung a, a zaak sia mangil kik pai ngawlin, zangh in a nuntak puite sia Pathian in a sepna ah thupha pia tu hi.\n26Khat po in ama sia biakna kin mihing khat hi ing ci in a kingaisun ziam? Ama in a leei a uk bale ama ii a biakna sia a luithathong suak a, ama le ama kitheam ahi hi. 27Pa Pathian ii a thiangtho biakna tatak hi ci in, a ngaisut sia hi teng hi: tangate le meingongte thuakna sungah khoina le leitung siatna panin eima le eima kikepna ahi hi.


url: = Jesu Gumpa leh Topa a sang cih a khiatna bang ahi hiam?\nJesu Gumpa leh Topa a sang cih a khiatna bang ahi hiam?\nDotna: "Jesu Gumpa leh Topa a sang cih a khiatna bang ahi hiam?"\nDawnna: Jesu Khazih pen gumpa in na sang khin zo hiam? Hih dotna na dawn kik ma in hoihtak in ka honggen pha ding hi. Hih dotna hoih tak a na theih theih na dingin, “Jesu Khazih’’, “keimah”, leh “Honpa” cih kammal te ih a khiat na ih theih masak ding ki sam hi.\nJesu Khazih pen kua a hi hiam? Mi tampi tak te in Jesu Khazih pen mihoih, sangsia minthang, ahih kei leh Pasian ih kamsang khat bangin ciamteh uh hi. Amau ciamteh na pen man mahmah hi. Ahi zongin amau te in Jesu ih a hihna taktak a thei kei uh hi. Jesu pen Pasian hi in mihing a hongpiang ahihna thu Laisiangtho in hong gen hi. Pasian pen mi bangin a hong pianga hihi (John.1:1,14). Eite hong dam sak ding, thu hong hilh ding, hong puahpha ding, ih mawhna hong maisak ding leh eite a dingin sih na hong thuak dingin Pasian pen hih leitung ah hong pai ahihi. Jesu Khazih pen Pasian, na khempeuh a bawl pa, vanglian Topa a hi hi. Hih Jesu pen na sang khin ta hiam?\nHonpa ih cih in bang hi a, bang hangin honpa ki sam ih hi hiam? Eite in mawhna ih bawl a, siatna nam kim ih sem hi ci in Laisiangtho in a gen hi (Rom. 3:10-18) . Eite in mawhnei ih hih manin Pasian hehna a thuak ding te ih hihi. Pasian do na tawh in mawhna bawl na thaman pen tawntung sihna a hihi (Rom.6:23; Mangmuhna. 20:11-15). Tua a hih manin eite in Honpa ih ki sam hi.\nJesu Khazih pen hih leitungah hong pai in eite tang dingin sihna hong thuak hi. Jesu Khazih, Pasian pen mihing in hong pianna, a sihna hangin ih mawhna khempeuh siang khin ta hi (2Cor.5:21). Jesu in ih mawhna hanga ih thuak ding thukhenna teng hong lak khiat sak zo hi (Rom.5:8). Jesu in ih piak ding leiba teng hong lohsak khin ahih manin eite in ih loh kul nawnlo hi. Jesu in sihna zo in hong tawh kikna in ih mawhna thaman hongpiak sak theih na dingin a ma sihna pen kicing hi cih hong lak hi. Tua ahih man in Jesu bek Gumpa leh Topa a hihi (John.14:6 ; Sawltak.4:12 ). Jesu pen na Gumpa leh na Topa in na sang ding hiam?\nJesu pen “na” Gumpa leh Topa a hi hiam? Christian biakna pen biakinn ah paina, pawituamtuam bawl na, mawhna bawl loh na bangin mitam pi takte in ngaihsun uh hi. A hizongin Christian biakna pen hih bang ciang bek hi lo hi. Christian biakna man pen Jesu Khazih tawh a tawntung in ki pawl den ding hi. Jesu pen Gumpa leh Topa a sang cih a khiatna in amah upna leh muanna cih nopna ahihi. Midang te upna tawh in gupna ki ngah lo hi. Adang na sephoih sepna hangin zong gupna ki ngah lo hi. Hotkhiatna ngah theihna dingin Jesu pen Gumpa leh Topa a san kul a, ama sihna in ka mawhna thaman teng hong loh sak hi ci a muanna leh ama thawh kikna in tawntung nuntakna hong pia hi ci a upna ih neih ding ahihi (John.14:6). Jesu pen na Gumpa leh na Topa a hi hiam?\nJesu Khazih pen na Gumpa leh na Topa in nasan nop leh hih bangin thu na ngen ding hi. Hih thungetna leh a dang thunget na hangin gupna na ngah kei ding hi. Jesu Khazih in mawhna kol sungpan honghon khia khin zo hi ci in upna hang bek tawh in gupna na ngah ding hi. Hih thungetna pen Pasian um na hih lam ama tungah gen na hi a, ama hong piak mawhmaina hangin ama tungah lungdam kohna zong ahihi. “Topa aw, keimah in nang kong lang do na hangin thu khen na a thuak ding ka hihi. A hi zongin Jesu Khazih in ka thuak ding thukhenna teng hong lak khiatsak khin zo hi. Nong piak mawhmai na ka ngah zo a, gupna ka ngah theih na dingin nang kong muang hi. Tu in Jesu pen Gumpa leh Topa in ka sang zo hi. Alamdang nong hehpihna leh mawhmaina – tawntung nuntakna letsong hangin lungdam kongko hi! Amen!’’


url: =Yahoo azatzat huailai mahhiam? Account Billion khatval kiguksak :: ZOMI DAILY\nposted on 15 December 2016 at 2:11 pm Lomkholna: News, Sawltak, Tech\nYahoo Inc te’n abeisa 2013 August khasung in Cyber Attack athuaklam uh Wednesday ni in genkhia leuleu uhhi. Tua Cyber Attack akibawlna panin User Account Billion khatval te ii Data teng kiguksak cih Reuters pan kiza hi. Hihbangdan in Cyber Attack akibawl lakpan User Account akiguksak lakah hih Yahoo tepen Security Breach ahuaisiapen hiding kici hi.\n2014 kumsung inzong Hackers te’n Yahoo te Data guksak uh cih tukum September khasung in pulakkhia uh a, tuahunlai inzong Account 500 Million te ii Data teng kiguksak cih kipulak khin hi. Tuahunlai in akiguksak sangin azahnih in hongtamzaw sawnsawn hi.\nYahoo te genkhiatna ah tuabang in akiguksak lakah Phone Numbers, Passwords, Email Address cihte ki guksak a, ahi zongin Bank Data leh adangdang Payment Data te akigu lakah kihello ci uhhi.\nKumpi thunei te leh Security Experts te tawh kipawlkhawm in Yahoo Company te’n 2014 kumsung Hackers te guksakzia teng akankhiatkhiat uhciang in amuhkhiatbeh uh ahihi. 2014 kumsungbek nahilozaw a, 2013 kumsung inzong atamzawtham User Account naki Hack sak hihtuak mawk hi.\nTua ahih manin, Yahoo tawh kisai azangkhempeuh in amanlang in Passwords leh Security Questions te laihkhiat mengmeng nadingin Yahoo te’n zaksakna nei uhhi.\nYahoo’ Core Internet Business tengkhempeuhzong Verizon Communication te kiangah zuakding in aki kupkup laitak uh ahihi. US$4.83 billion tawh kileiding in akikuplaitak hi a, ahi zongin hihbang in Yahoo te abeisa hunsung ah Cyber Attack athuakna te hongki khuanung theihkhiat ciangin Verizon te’nzong Yahoo leidingpen akhawlkik khamaidiam cih kigenpianta hi.\nYahoo pen 1994 kumpek panin akipankhia,hunkhatlai in Internet lamah aminthang mahmahkhat hi a, ahi zongin tulamlam ciangin amasang in anauzaw Google leh Facebook te hongdemzo nawnlo hi.\nEmail leh Group Mailing dingin Google kizangzawta a, Social Network lamsang ah Facebook kilimzat zawta hi. (Zomi sungah pawlkhatbang Email acih ciangin Gmail bekding in atuakbang omzawzen hi) Yahoo ii amailam ding leh aleisawm te nangawn zong alunghiam phialleh kilawm, aneiding kua cih aki theician naimello hipianmai ahih manin, Yahoo Service ahi Yahoo Mail, Yahoo Groups, etc… cihte azatzat huailai mahhiam cih ngaihsut huai pianpianta hi. ZD Sawltak #zomidaily\nRelated: Nokia te’n 2017 kumsung in Smartphone hong hawmkhia kikding ~ ZD\nYahoo Mail nazat a, na User Account akigu lakah akihel leh hih “Important Security Information for Yahoo Users” Subject tawh Email khat Yahoo te’n hongkhak khading a, tua Email sung ah anuai abang in kigelh dinghi.\nLink: Notice of Data Breach\nDear …, We are writing to inform you about a data security issue that may involve your Yahoo account information. We have taken steps to secure your account and are working closely with law enforcement.\nWe are requiring potentially affected users to change their passwords. We invalidated unencrypted security questions and answers so that they cannot be used to access an account. We continuously enhance our safeguards and systems that detect and prevent unauthorized access to user accounts.\nFor more information about this issue and our security resources, please visit the Yahoo Security Issues FAQs page available at https://yahoo.com/security-update. Protecting your information is important to us and we work continuously to strengthen our defenses. Sincerely, Bob Lord (Chief Information Security Officer, Yahoo)\nPrevious: A tapa sammetdan akilawmloh manin a nasepna panin kitawp lawhliang ~ TK Lian\nNext: “Lungtup Star”cih thulu tawh Lasak kidemna omding ~ Zingsol\nTopa Nang Ading Hi Kei Leh ~ Pau Do Lian\nZYA Weekly News :: 27 March 2015


url: =Politics laibu sim in! ~ Pau Khat Suan :: ZOMI DAILY\nposted on 4 October 2021 at 4:33 pm Lomkholna: News, Paukhatsuan, Zomi\nZomite mi’ tung ah tuang a, namdangte sang i san’zawk nading in a kisam masa pen pilna ahi hi. Pasian’ kammal Lai Siangtho in zong pilna a thupina lim gen mahmah hi. Pilna khempeuh thupi a, mimal ading in pilna khat peuhpeuh deihhuai mahmah hi. Nasep nam kibang ciatciat pilna tawh nasemte leh thatang masuan nasepte nasepna phual ah kibang khin lo hi.\nPilna khempeuh lak ah POLITICS pilna thupi deuh kasa hi. Banghang hiam cih leh, pilna khempeuh Politics ii ukna leh thusaina nuai ah om khin hi. Minam a khantoh nading in Makaite mipil ahih ding kisam a, tua lak ah Politics pilna nei ahih ding deihhuai penpen lai hi.\nTua ahihman in, khagthak Zomite in Politics pilna sangpi sin ding, theihsawm ding ka hanthawn nuam mahmah hi. Banghang hiam cih leh mailam ah Minam leh Gam ong makaih ding tu a khangnote, khangthakte ahi hi. Makai sempah sese lo dingte in zong Politics thu theih huai mahmah hi. Mipi’ political knowlege sang leh minam sung vai thupi a om ciang kipumkhat baih mahmah ding a, gualzawhna ngahna ding haksa lua mahmah lo ding a, khantohna manlang mahmah ding hi.\nKhat pan, Manglai gen loh Kawllai nangawn a sim melmel lo, politics siksan a hamphatna deih lelte tawh thu kikup pen haksa mahmah a, a hai deuhte bang in a zak-sawn leh ama’ ngaihsut tawm bek tawh sihpan thei lai sawnsawn ahihman in thu kigen thei vetlo zawzen hi. Politics siksan a hamphatna lam-en hi napi, a hitheilo thu nangawn theilo a a cihsa (or) a panna sa khatpeuh lu meel taw meel theilo a pang teltal bang om thei mahmah hi. Tua in a tawpna ah siatna, supna lianpi a tunpih ding lamtak theilo uh himawk hi.\nTuabang mi tawm semsem a, politics a a panna pen thu theih taktakna tawh khuak zang a lungsim tawng kizo mapanna ahih ding lunggulh huai hi. (Knowlege based personal conviction) Tuabang a hihna ding in lai tampi sim kul, sim huai hi.\nPolitics tawh kisai Zolai tawh lai ki-at leh a kiletkhia, a kiteikhia tawm mahmah hi. Tua ahihman in Politics taktak (or) political science theihna ding in namdang lai, Kawllai Manglai tawh a ki-atte sim kul hi. Kawllai tawh ki-at sang in Manglai tawh ki-at laibu hoih tam zaw thamtham hi.\nA diakdiak in Political Theory, Political History, Political Philosophy, Political Ideology cihte Manglai zah in Kawllai tawh ki at laibute ah kicing lo zaw hi.\nTua ahihman in mi khatpeuh in Politics thu taktak a theihnop leh Manglai sim thei ahih ding kisam hi. Kawllai tawh ki at laite ah ei’ gam tangthu leh tua tangthu siksan a ki-at hoihkhop om ahihman in tuate zong sim huai mahmah hi.\nManglai siamte ading in hih a tung a i gen thute internet/google ah a haampi kizong thei, kimu thei a, tam mahmah hi. Thuthuk, Article hoih leh laibu hoih simnuamte ading in bel a laibu mah lei kul, sim kul veve hi. (Online ah zong download ziauziau ding a a kilei thei tampi om)\nMore: Makai lianpi na hih nading, laibu nakpi in asim khat nahih kul hi\nBangbang hileh khangthakte in pilna thupi ngaihsut a, Kawllai Manglai thei in, Politics tawh kisai lai tampi ong sim ding uh ka deihsak mahmah hi. Siawanpa in politics lai sim theilo ding cihna omlo a, lokhopa in tawm sim zaw ding cihna zong om tuanlo hi. I minambup a i political knowlege a san’ a niam tawh kizui in i Minam, i gam khangto ding hi. Mi khempeuh in political knowlege thupi i sak hun ciang i Zogam hong paallun ding hi. Pau Khat Suan\nPrevious: US News Update (October 01) ~ Thomas Mung\nNext: Mualsuah Khopna ~ Khup Lian Thang\nChin K Khai says\nLaibu a ki ngah maw, sim nuam tak ingh ei. Nong khak zo tam? Zaknop thei mahmah ei. Thuthak theihhuai tampi eipau tawh kisim thei lian in nong hanciam na te uh thupi in man pha sa ingh ei.\nKa muhpak US Gamthu pawlkhat (24) ~ Awn Za Pau\nZAM Thupuak :: 26 October 2014


url: =Zomi te lawm ki ngaih zia ~ Rev. Thang Siam Lian :: ZOMI DAILY\nZomi te lawm ki ngaih zia ~ Rev. Thang Siam Lian\nposted on 10 August 2017 at 7:15 am Lomkholna: Article\nNungak tangval khat a kingaihna thu amau’ mithek zia-in ki thei hi. Tua bek tawh kingai taktak cih kithei lo a, zawlla, zola peuh a sak khawm a kikhakna panun a kingai a hih lam uh ki theithei hi. Nungak leh tangval a kingai hi, cih a ki telna a om ciangin tangval in, a ki hotuahpih mahmah khat sawlin angaihna va dong sak hi. A lawm dong pa nitakin va hawh a, meipamah va tu hi. Innteekte in, “Nidang a hong hawh ngeilo, tu nitak a nong hawh zenzen ut nei khat hoih na hiam aw,” ci-in lamdang sakna tawh dong uh hi.\nLawm helpa in, “Hongt hawh mawkmawk hing e, a cih hangin nungak in na zetheih p ian pah a hih manin, a ciah ciangin tuuibuk tawh zui khia a, Tuibuk nuam aw, a cih ciangin, lawm hel penin thungen pih nuam ahih manin, inn sungah sang pah loin, “Duh nai ke’ng lah cilo, duh ing lah ci loin paipai a, nungak in zong zuizui hi. Innka a tun ciangun a lawm’ sawlna thu teng nungak’ tungah gen hi.\nLawm hel pen in a lawm’ vaikhakna (sawlna) bangbang a siam tawpin a gen ciangin ngaihsut kicing lo ahih leh mang pah peppep a, ngaihsut kicing ahih leh, a tak sang lo bang keek khatin kibawlin, “Na cih takpi uh hi ken cia lam kim mual tenga mi’ ciamnui guicinna peuh ding hi lel in teh hong mang ngam ke’ng, na kamsiam uh hi lel in teh,” ci-in na dek bawl phot hi.\nLawm helpa in, “Nang tua bang ci na hih ciangin a it lo, a ngailo hi nicin, a hi zongin ka lawm in bel nang hong itna sawtpi hi khin ahih manin kei nong khualna-in ni nih ni thum bek ahi zongin hong mang ta peuh in, ka lawm’ kiangah bang ci gen kik hong ding ka hiam,” ci-in gen hi.\nTua ciangin nungak lungpilnu in ngai napi a dekna bek ahih manin, mang kik a, tua bang na cih ngaungau leh lah “Hi ta ve” ci kik hi. Lawm helpa in zong, “Tua ahih leh tu a teng bek zong ka lungdam mahmah in, zing tak ciangin ka lawmpa tawh hong hawh kik nung in tuibuk umta khat hong pua nung ei, tuibuk na tep in maw,” ci-in ki vaikhak uh hi.\nTua ciangina lawm in lawm hel dinga a sawlpa mah tawh kithuah a, tua a ki thuahpihpa pen, “Bawmta” kici hi. Bawmta pa tawh kithuahin nitak simin nungaknu’ innah va hawh uh a, “Lengkhawl” kici hi. Lengkhawlte in za-ip no khat leh tuibuk umta khat pua-in bawmtapa masa-in va hawh uh hi. a nihun meipamah tu uh a, bawmta pa sak nungin, a lawm ngaipa khangnung hi. Tua ciangin nungak in ankhing pia a, a bawmtapa’ angah pai tektek hi.\nA ciang ding uh ciangin a lawm ngaipa masa-in a bawmtapa nunung hi. Ciah suak sam lo uh a, innka-ah na khawl uh hi. Nungak in zong tuibuk theipi khat tawh a nungah zui hi. A kiang a tun ciangin a bawmtapa in a tuibuk umta puak pen nungak pia hi. A nungak in zong khuamial lakpi mahah na sangin tuibuk thun sak a, a siamte in seh thum suah seh nih bang thun thei hi. A piak kik ciangin nungak pil ahih leh a puanak mong tawh umta kawt nul keu sak phot a, tua khit ciangin pia pan hi. Ngaihsut kicing lo nungak ahih leh a khawtpi-in pia hi.\nTua bangin nitak siminhawhhawh uh a, zawlthu gen tuan nailo uh hi. Kha thum kha li bang a phak ciangin a nungak in hong ngai taktak ahi tam, ci-in ze-et a, ” Hi tanvai kei kiang ahong hawh a, kamsiam takpi zong za lo, na it na ngaih kiang a na paiding kei hong khaktan suak ing, tu-in hong hawh nawn kei le ucin no adingin hoih zaw ding hi,” a cih ciangin a lawmpa in, “Ke’n lo buang it dang ngaih dang peuhmah nei ke’ng ka tal tangin nong sawn kha liang zongin hong hawh teitei ding hi’ng,” ci-in thukkik hi. Hi bangin amau gel ki ho theih nadingin kha thum kha li bang a phak ciangin a bawmtapa in zui nawn lo hi.\nKi-it kingaihna lungsim uh aki tel taktak ciangun, a lawmpa in thuciam a, “Tu-in nang na sih leh kei zi si hi ding hi’ng, tua mah bangin kei ka sih leh nang zong pasal si hi ta ding na hih manin kuamah a lungkia om kei ni, mittawh khelbai-in ih om zongin kuamah ki nusia nawn lo ding hi hang,” a cih ciangin nungak in zong, Hi mah hen o a cih leh tua ni akipanin a kiteng khin sa zah mahin kituah pah uh hi. Hih zah tawh a thu a kikhin om a ahi zongin zuthawl a zangte in zuthawl pia lai uh hi. Hi zah a kamciam kip a neih khit ciangun a lawm a gual lakah zukham sul bek ahi zongin, midang tawh gen banna a om ding ut nawn lo uh hi.\nBawmtapa in alawmte gel ki-it kingaihna “Kip” hi cih a theih ciangin, a lawmpa’ nu leh p a’ kiangah, “Mo” na deih uh leh pi ve vua” ci-in ciamnuih leh cihtak thuahin gen hi. Tua banga a va gen ciangin a innkuanpihte lungdamin “Tua banga a it a ngaih om thei a hih leh nuam ve hange,” ciin a nitak ciangin thallohpa leh tanute in zu bel khat tawh a pi dingin va kuan pah uh hi.\nNungak leh tangvalte ki-it kingai thei zenzen uh ahih manin na tuu leh na hei uh hong kawm hi ung ei,” ci-in nungak’ nu leh pa’ kiangah zu bel khat tawh va kuan uh a, a thu gen ding teng uh a man khit ciangin inntekte in zu bel khat mah pua kik sakin mo tawh ciah uh hi. Mo pen a lawmpa’ inn a va tun ciangin meipam khuamial lakah tu khilkhialin mo zu phuak a nek khit uh ciangin numeino aom leh mo tawh lumkhawm sak phot uh a, zingsang khuavak ma deuhin a naw lamah ciah kik phot hi.\nZingan nek sungin thallohpa va hawhin, numei khat tua mo zui dingin seh hi. Tua a seh nu lokuan van teng tawh kithawi-in mo vaikuanna peuhpeuhah va khuanpih a, anitak vai ciah ciangin mo tawh mo neipa’ innah ciah khawm uh hi. Sing puak khat tuak tawh vai hong ciah uh a, mothak zong innteek suakin an ne pahin an neek bawlin zingtui, zing sing la-in tui tawh ding teng aman khit ciangin mo zui nu tawh a pate’ innah va hawh khawm uh hi. Tua banga a va hawh ciangun a nu a pate in thukhualna leh deihsakna tawh, “Numei vak ciah hak hoih lo hi, ciah hak lua kei un, tu mahmahin ciah un,” ci-in sawl zaw uh hi.\nTua ciangin zi leh ta a a ngaihsut huh uh hi ta a, ahi zongin lumkhawm sak pah nai lo uh hi. A kipi zawh uh kal khat a cin ciangin siampu sam uh a, ak khat tawh “Ak mit etna” cih nei sak phot uh a tua khit ciangin lumkhawm sak pan uh hi. Tua ak multe awh dingin bawl uh a, a innkuanun ok sak uh hi. Hi bang a a bawl uh pen a thupi mahmah khat a a ngaihsut khat uh hi a, “Kha hualna” kici hi. (A kha uh gawmkhopna khat a a ngaihsut uh ahi hi.) Tua nitak tak ciangin a lawmte in thei ngawngaw uh ahih manun a sawm panun pum zawn uh a, a lupna ding vua a bawl thak dawhdanah sialin ciah san uh hi. (Nidang lai-in tangvalte a inn vuah lum ngeilo-in mun khatah tangval teng giahkhawhman nei uh a tua pen “Sawm” kici hi.)\nMo nu pen a innkuanpihte khempeuh a lup khit gaih matengin a lawmpa zuan ngam peuhmah lo hi. Tua zan ngawngaw ciangin lumkhawm uh a, nupa suak taktak pan uh hi. Nidang lai-in tangval khempeuh sawmah giak uh a, zi a neih matengun a sawm uh lawi ngam lo uh hi. Zi a neih ciangun a giahpih a sawm lawmte in, “Nong nutsiat man” ci-in zu bel khat liau sak uh a, “Ang khen zu” ci-in a sawmah ne ngeingai uh hi.\nA kiten hangun ki lei pak lo uh hi. Mo in nau a paai ciangin a hi zongin, a khawhsa a tun ciangin ahi zongin thallohpa vaihawmin, “Ih mo pen guak om nawnlo ahih manin, papite in, “Guhsia leh haksa” a cih mah bangun sih khat man khat tuak kha zenzen le’ng, hoih kei incin, ih sunghte’ pialkhang va kawt sak ni,” ci-in vaikhawmna nei uh hi. Tua ciangin zu bel khat pua-in a sunghte’ innah va lup uh a, a neih uh leh sum tawm bang kiging uh hi.\nA tanu pa in zu bel puak leihin a pai teng lak panin thugen dinga thugen siam khat a tonpih uh, “Tam si” kici a, tuapa leek sak hi. Zu leeppa in a zawh ciangin a tanu pa kai hi. Tanupa in ama nek bangbang inntekpa pia nuam ahih manin, zu bel pen a leeppa aa’ sangin thuktum suk sak zaw deuh hi. Ama nek bangbang innteekpa in ne pah a, innteekpa nungah zubawlpa in hoih a sak bangin kai hi.. Hih amsa zuleep thum teng aki khit ciangun apina thu uh “Tam si” pa gen a tua pen “Thu sung” kici hi. Innteek lamte zong meltheih teng samin phaitam lamah kamkumna khat nei uh hi.\nHih kikupna sungah innteekpa in a u a nau teng dongin, “bang zah ngen lehang kilawm sa nei vuam? ci-in a dot ciangin a sanggam sung pan a pau ngal khat in, ” Tau sawm ngen le’ng hoih lo ding hiam? a cih ciangin innteepa in, “Tau sawm na cih uh zong hoih sam mah ven, ahi zoingin mi banga nikten puansilh, tuzat heizat, khi-awh taubuh, a hoih a pha a guan zo ding lah hilo hang a, a kilawm khat om ding hi,ngaihsun dih un,” a cih ciangin papite in, “Mo thu leh misi thu bel innteekte’ thu hi, a cih mah bangin ka tuah peuhpeuh uh a gen hi ve ung in, innteek pan nang hoih sak bangbang hi lo ding ahia,” a ci-in a thukimna teng uh a kuante’ lamah sung (pulak) kik leuleu uh hi.\nTAU THU:- Khangluite in tau a cih pen tu hun a pek guk tawh kikim sak uh hi. Ahi zongin tau khat sang a a tam zaw a kingetna peuhpeuhah, amasa pen tau khat pek guk pai hi a, tua ahih kei leh vok tuk thum khat ahih kei leh puandum khat ahi hi. A tau dangte pek thum, pek li, pek nga cih bangin kipia thei leuleu hi. A migite in thatang khat nangawn tau khat, tau nih cih bangin zong maisak thei uh hi. Pek guk ih cih bel nidang lai-in sial khat ciangin Ks.240 bang hi a, lawi khat ciangin Ks.120 bang bek man ahih manin tua tawh tuat lehang Pek guk bek ahih hangin tam veve ding hi.\nMAN THU:- Man a kiseh tak ciangin, tu a ih gensa zah gehtehna-in tau sagih bek hilo hi. Tuate banah pawl khat in “Nu man” “Tha man” cih bang zong pia thei uh hi. Nu man pen “Puandum” khat a hih kei leh pek li ngen thei uh hi. Pasal nei nu pen amau’ unau sungah a u’ sangin pasal nei masa zaw ahih leh, “U Kan man” kici a, a ute’ nget zahzah kipia hi. Ahi zongin pek sangin tam zaw ngeilo hi. Tu hun ahih leh ut zahzah a kilawm lo phialphial a ngen zong om thei a, a ngen lo zong om thei zel hi.\nMUAL KHUP:- Khua a pasal nei ahih leh mualkhup man ci-in gual thum bangin kingen thei hi. Gual khat ih cih leh dangka pek khat a kikim ahi hi. VAN KHAI:- Ta tampi anei hih leh To tam a neih manin paunakin “Liangkhai tam” kici hi. Tua Tote in min a tuamtuam nei uh a, “Liang khai” leh “Liang vei” hi a, hite gelkikimin gual guk tuak ahi hi.\nTUM BUL:- leh ZANG ahih leh tual li tuak kipia hi. Sa san ahih leh gual khat kipia hi. Hihte banah a tuamtuam a om hangin hihte zaha a thupi omlo hi.\nA min: Khiatna:\nVan khai tam:- To tampi nei cihna hi. Tua tote in sila mi, sila numei, sila pasal nei a, a om simin a kibangin gual guk la tawntung hi. Pia zo pah lo ahih manun sik thethu ahih manin “Van khai tam” a cih uh ahi hi. A gilote a zukham ciangun a inn nuai vua vok nangawn mat sak thei ahih manun, Tanu man sik lahna hang a’ cih paunak pen hih pan a hong piang khia ahi hi.\nLiang ziat:- To a a neih masak penpen liangziat kici hi. Bang hang hiam cih leh Pu sa a thoih ciangun a gan gawh uh a tak lam liang a piak uh kul hi.\nLiang vei:- A to nihna hi a, a tung a mah bangin Pusa a thoih uh ciangin a vei lam liang a piak uh kul hi.\nTum bul:- A To thumna hi a, Pusa a thoih ciangun, a phei tum bul a khe dawn lam a piak uh kul hi.\nZang:- A To lina hi a, Pusa a thoih uh ciangin a zang a nak thum kithuah a piak kul hi.\nSa san:- A To ngana hi a, Pusa a thoih uh ciangun To sa piak kul nawnlo a, “Tanu man” gual khat pan bek piak kul a, tua pen amakpa in a piak kul hi. (A tanu zi a a neite in piak kul cihna).\nSila pa:- Sila pasal pen in, Pusa thoihna bek hilo-in, ton sialsa pusa thoihna sa a piak mah bangin pia hi. Hih a tung a To minte pen a sa kaih mun zui a min kipia ahi hi.\nTA NEIHNA THU\nNupa kitenga a zi a gaai ciangin na sep sil bawl peuhmah, amah nau paai gai ahih hangin ki map tuan lo a, a kibangin ki sem sak veve hi. A suah ding ciangin pasal hat khat domin, a gil tung panin mek suk a, a hun ngak lai zek ni, cih mel om tuanlo-in thatang hat ciamin sal khiat dingin hanciam uh hi. (Tu hun a siahuan te’n thei leh pawh bang zahin a mul uh a kim zen tam maw?)\nNau suah khiat phetin temta khat tawh nau lai tan uh a, nau lai dam sian mateng nau lai tanana temta ki zang theilo ci sak se uh hi. Nau a suah ciangin a pumpi tunga a baal vuk tawh a kibangte silsial ding ngaihsun nawnlo uh a, tua ci bangmahin puansia khat tawh tuamin tun pah uh hi. Nau a kah leh zuha muam pah uh a, luaisungah vei lel uh hi. Nau a suah ni thum a phak ciangin mi kiphuak pah hi. Ni thu ma-in kiphuak man kei leh dawi in hong tuh thei hi cih upna nei uh hi. Kha thum a phak ciangin a sam met sak pan uh hi.\nNau in ek a thak ciangin, “Toh toh toh” ci-in ui samin ne sak uh a, ui a om kei teh, maiteh peuh tawh siak ziau uh a, a nin a siang don se lo uh hi. A nap a om ciangin, a nu ahi a, a pi ahi zongin, a cing khat peuhpeuh in a kam tawh tawp sak uh hi. Ama thu tawh an a neih theih mateng an muam uh hi. Kum 12 a phak ciangin tu hun bangin sangah ki puak cih bang omlo ahih manin, a nu a pa zahin na sep siam khin pah uh hi.\nNumeite in ta upa kum 12 bang a phak hun ciangin innluah ding a hih kei uh leh innpi panin inn tuan ding kipan uh hi.\nINN TUANNA THU\nInn tuan zawh kum thum ma peuhmahin, zawh ta leh hau ta leh gal-aih kul sak uh hi. A haute in gan lian zang uh a, A zawngte in gan neu zang hi bek hi. A neu akici pen vok ciangin ki ai thei hi. A lian cih pen Bawng, Sial, Lawi cih bang ahi hi.\nBang hangin gal-aih kul sak sese uh ahih cih leh, gal ai kei uh leh gal-aih nungin innkuang sungah a si khat peuh om zenzen leh, lang pen puan tawh khuh thei lo hi. Khuh thei lo cih ciangin gal a aih kei leh Tang ciing, Puansan tawh khuh thei lo cihna hi. Gal a aih kei leh puan san hilo puan kaang mawkmawk bek kizang thei a, gal la zong kisa thei lo hi. Gal-ai-te ahih leh gal la sa-in si vui uh hi. Tua pen Khangluite’ kidemna tungnunna, pasal taktak ahihna dan khat a a ngaihsut uh ahi hi. Tua late pen:-\n(a) Hamtaang kot inge, zaangta lai lawnge, ih khang gunpi tungah hen tawh gam gul bang ka vial aw e,\n(b) Zang va hong ham e, hen aw tho in nu tun a suih lung lau e, siang zingvai bang ka lap nuam hi e,\n(Awi deda-in kisa se hi)\n(a) Ka von tem bang na deih leh, zang ta va mat sak veh aw,\n(b) Zangta na mat zawh ciangin e, na deih paalah kuah aw, (Hih pen la tung sakin kisa hi.)\nA LA KHIATNA:\n(a) Taang ham zo khinin kawl gal bengin man ing. Lam kalah ka gal mat tawh, gul kivial bangin ka giah pih hi.\n(b) Khuavak dingin vasate hamta ahih manin, ka galmat aw tho in, manlangin pai ni, ka nu’ kiang hong tunpih nuam ing.\n(a) Ka tanu zi a deih na hih leh kei adingin kawl gal va mat sak phot in.\n(b) Kawl gal na mat khit ciangin na deih penpen tawh hong kiteng sak ning.\nRev.Thang Siam Lian\nPrevious: Sengam Sichuan sungah zinling in mi 19 si, adang mi 247 liam\nNext: Pentecost Ni leh Pawlpi Piankhiatna ~ Lang Khan Khai


url: =Zomi Community Development Center (ZCDC) leitang vai zaksakna :: ZOMI DAILY\nposted on 24 June 2020 at 12:53 pm Lomkholna: News, Zomi, ZYA\nIh theih sa ciat mah bangin Zomibup sungpan Kyats 100,000/- piakhia zoding 3000 om hileng Kalaymyo huam sung ah ZCDC leitang Acres 10 neikhia zoding cih lunggulhna tawh kisai tu in Dowaichaung veng ah Mizo innkuan khat neihsa leitang acres 10 Kyats Tein 1500 pen Pasian muanna le Zomibup muanna tawh aki la phot hi. Kyats Tein 600 sazan piak kul ahih manin April kha ciang ah fund ngahsa Tein 350 le committee pan mi 3 in Tein 250 kisaih phot ahi hi.\nA kisam lai Kyats Tein 900 + 250 pen October kha bei a piakding cih ahih manin Leitungbup Zomite pankhop ding muanna tawh thu kingen in aki hanciam mahmah laitak ahi hi.\nTua ahih manin Zomite Khang sawnsawn dong a kimang ding hih ZCDC Leitang leina ah hong kihel nailo mimal, pawlpi le kipawlna tuamtuam pan ih hihtheih zahzah in ih mapang to khop lai ding in i ki zawn phapha hi.\nLung hih mawhna – Leitang man kisam lai Tein 900 + 250 pen October kha bei a piakzawh kei le thukim na lai ombang in sum piaksa teng 600 zong kisum ding cih ahih manin makai lampan aki nak hanciam mahmah laitak ahi hi. Zomibup akua mapeuh in Thungetna mahmah tawh ahi zongin sumtang mahmah tawh ahi zong ma ih pankhop tohtoh ding a kizawn phapha ihi hi. ZYA HQ (Kalaymyo, June 24, 2020)\nPrevious: Pasian’ humop Lai Siangtho\nNext: ZNDP dinpihte (Khuaksilna)


url: =· Israel leh Syria gam kikaal Jordan guunpi gaalkhat Golan leitang tung Syria gamhuam sung a kibusa Hezbollah migilo Makaai te in January 17, 2015 ni in Israel te avau na hang in Israel ten January 18 ni in Vanlamtawh belmaai khiatdetdet uha, Hezbollah gaalkaap 6 si ci in Syria gamsung gaalvaai thuvaaihawmpi Mohammed Issa zong kihel ci in Lebanon thuneite in genkhia uhhi. 2006 kum in Israel leh Hezbollah te ni 34 sung kikap uha, asibaangteng in Israel asuam gige uh ahihi. BBC\n· US gam Delaware state a US Vice President Joe Biden teenna inn agaal lamziikpi pan mawtaw tawh taaikhawm in thautawi khat in January 17, 2015 ni in gaalkaap ek a, akap laaitak un Vice President pa inn ah omlo bilbel ban ah asi aliam, asialua omsamlo ci in US thusim kante in January 18 ni in taangkokhia uhhi. Hih thu hang in Vice President Joe Biden khasia ngeungau mahmah hi.BBC\n· Canadian Foreign Minister Mr John Baird Ramallah khuapi West Bank gam ah Palestinian Foreign Minister Riad Malki tawh kimuding in apailaaitak in Palestinian minam ten lungkimlohna nalak uha, Aktui pum 3 tawh atuanna mawtaw nadensak uhhi.Mr Baird bel sukha samlo in mawtaw bel sawpkuul ci hi. Palestinian ten Israel te ICC ah akhiatna ah Canada ten Israel lam ah pang uh ahihman in Palestinian te lungkimlo uhhi.BBC\n· Nigeria leh Cameron gamgi ah Boko Haram migilo te in Cameron gammi numei naupang akihel mi 60 January 19 ni in man in taaipih mang uhhi. Mi ataipih mangbek hilo in inn le lo 80 vaalzong haltumsak uh ci in Cameron gam thuneite in genkhia uhhi. Hih Boko Haram migilo te peen Cameron leh Nigeria kumpi tenzong athuaklah mahmah migilo te ahi uhhi.VOA\n· Kawlgam Mualtungmi party Unau ahi UNA te leh Daw Aung San Suu Kyi te January 18 ni in Nypidaw Daw Suu inn ah nainih sung kimukhawm uha, 2015 kum kawlgam bup kiteelpi ciang nasepkhop ding leh kawlgam 2008 Pingpei thukhunpi puahziading te kikumkhawm uhhi. Hih kimuhkhopna ah UNA pan Pu Gin Kam Lian ( ZCD General Secretary ) zong vakihel thei hi.RFA\n· Kachin gam Pahkant Township Lungkhim khuahuam Aungbali khuakiang ah KIO gaalkaapte leh Kawlgam gaalkaapte kikaap anithumna January 18 nidong nuamtak zomto thei uha, mipi nungkintheilo leh maainawttheilo cimawhna aom 2,000 vaal lak ah Sen gammi 100 vaal kihel uhhi. HIh Sen gammi te bangmah acihloh nading in KIO ten kahuding uh ci in gen uhhi. RFA\nmyassignmenthelp.com paper writing link\n11/16/2017 09:24:07 pm\nI want to read this article but its creating some difficulty for me because the language of this article in changed. But i am trying to download that kind of site which is helping us to translate this kind of topic. After translation this site its easy to read this article.\n12/22/2017 07:21:30 pm\nI get a kick out of the chance to inspect about you are phenomenally stunning individual and your propensity are superfluously respectable like you so it's mind blowing that you keep up your identity and this video that you give to us are to an awesome degree astonishing and spellbinding.


url: =Puansawpna Laundry Shop sungah damiah lutin, RM15,000 manding laksak :: ZOMI DAILY\nposted on 8 September 2017 at 3:00 pm Lomkholna: Malaysia, News, Sawltak, World\nMalaysia, Gombak vengsung aom puansawpna (Self-service Laundry) saikhat ah damiah te’n vanmanpha asuhsak laitak, CCTV panin Video Record kibawlkha ahih manin, nungsungteng Social Media ah hongki thehzak hi.\nTua Self-service Laundry pen Taman Sri Gombak vengsung ah aom hi a, nai 24 sung akihong (24 Hours Service) ahihi. Video sungah pasal nih Motorycle Helmet khukawmsa in, Laundry sungah honglut uhhi.\nHih thupiang pen abeisa Friday zanlam in thupiang kici a, Laundry saisungah puansawpding ngakin aom Customers te tungpan in damiah ataih uh ahihi.\nPasal khatpa in puansawpding in angak nupi khat temta tawh ngimvevasa in, aneihsa vanmanpha teng ngen hi. Tua ciangin Handbag suhsak in, tua nupinu pen akiau khatah vading in ci’n thupia hi. Tuaban ah apumpi tungah vanmanpha aomlaihiam ci’n ngetbeh hi.\nTua nupinu in apiaksawmloh ciangin adang pasalkhat honglutbeh in, temta mahtawh angimkawm in, nupinu ii akhut ah abulh vanmanpha Jewellery suhsak in, tuakhit ciangin taikhia vingveng uhhi.\nVideo: Robbers steal RM15,000 worth of items from woman\nGombak OCPD Asst Comm Ali Ahmad ii genkhiatna ah tua nupinu in asawtlo in Police Report hongbawlpah cihi. Nupinu tungpanin sumtang Cash ngiatzong RM1000 bang laksak in, tuaban ah Mobile Phone, vanmanpha Jwellery honkhat leh Identification zong laksak cihi.\nDamiah te’n asuhsak teng avekin aman akituat ciangin RM15,000 bang manneiding cimawk hi. Tua guta damiah tepen Gobak Police te’n kankhiatding hanciam uh ci a, hihvai pen Gang Robbery Case tawh thu kibawl cih kiza hi.\nAlamdang ah hih damiah te alut laitak in hih Laundry Shop sungah pasal zong pawlkhat om uhhi. Akiu khatah pasal lukhu akang akhu (gammi biakna te) khatzong puansawpsa te akhepkhep in om a, damiah te’n tua pasal te bangmah cihvetlo uhhi. Tuaban ah tua pasal puankhepkhep pa’nzong damiah te awlmawh vetlolel in, asepding teng semsem lel hi. Malaysia ah Damiah bel tam acihin tammawk ei… Sawltak #zomidaily\nPrevious: Papi khatin atanu 623 vei buan ahih manin, kum 48 thong kiading\nNext: Mexico gamsung ah 8.1 Magnitude thahatna tawh zinling in mi 32 si


url: =A Langpang Kumpipa Tapa - Zomi Adventist Innkuan\nLesson 4: A langpang\nDavid tate lakah Absalom in amel hoih pen, angiansiam pen, ahuaiham pen hi. Laisiangtho sungah, “Isreal mi khempeuh lakah Absolom banga melhoih, alu pan a kheme dong paubanna neilo alutunga kumpi lukhu tawh akilawm mahmah midang khat beek omlo hi,”ci-in gen hi. 2 Samuel 14:25. Ahih hangin amah in, tua mite pahtaakna bek tawh lungkim deklo-in a pa kumpi tokhom suaan nuam hi. Banglam banglam tawh ahi zongin Isreal mi khempeuhte kumpi ding ut hi. A masa penin a upa Amnon, anau nu Tamar tunga, agamtat siatna hangin that hi.\nAmnon pen David ta-upa hi a, kumpi gamh aluah ding pa ahi hi. A pa maipha ngah-a innlam hong ciahkik khitciangin, a pa David gam ukzia sangin ahoihzaw thukhunte, thukhennate, anei thei ding bangin “Isreal mite khempeuh lungsim lakhin dingin khaici hong vawh hi.” 2 Samuel 15:6\nA tawpna ciangin amulkim huai mahmah langdona lianpi tawh apianna a pa that ding leh a kumpi gam suh dingin hong kipanta hi. Kumpipa David leh anungzuite khempeuh in Jerusalem nusia-in hong taikhiata uh hi. Ahih hangin tuazawh asawtlo kidona ni tawmno sungin, David in lungmuan huai takin a kumpi tokhom hong ngah kik hi. A melhoih mahmah Kumpipatapa Absalom hong kithat ta hi.\nAdahhuai ta-angthu ahi hi. Ahih hangin hih thu pen innkuan khat sunga kidona thupiang masa hilo hi. Sawtpi laipekin, adang kumpi gam khat zong hih bang mahin cikmah hun-a mangngilh loh dingin langdona piang ngei hi. Tua kumpi gam pen Vantung gam kici hi!\n1. Vantungah a langpang kumpipatapa kua hi a, bang hangin langdo hiam?\nIsaiah 14:12. Nang Khuavak’ ta, __________, Babylon kumpipa aw, vantung panin nang bangci kiat na hi hiam? Minamte a niam koihpa ahi nangmah leilak dongah hong bangci kiphukpai ahi hiam?\nIsaiah 14:13, 14. Nang in na lungsim sungah, ‘Vantungah ka kahto ding hi. A sangna mun, Pasian’ aksite’ tung pekah ka kumpi tokhom ka koih ding a, leilu lam peka kikhopna mualtungah ka tu ding hi. Meiite’ tung pekah ka kahto ding a, Sang Penpa bangin ka kibawl ding hi,’ na ci hi.\nEzekiel 28:17. Na melhoihna na kisaktheihpih kha a, na minthan’na in nang hong haitatsak hi. Leilak ka hong den’na a, kumpi dangte hilhkholhna-in nang ka hong koih hi.\nPasian bawlsate khempeuh lakah, Lucifer pen ahoih pen leh avanglian penpen ahi hi. Vantungmite lakah alian pen hi a, choir makai zong ahi hi. Ahih hangin amel hoihna kisaktheihpih hi. (Hilhcianna ah thulu, “Satan pen Tyre leh Babylon Kumpite tawh Kigenteh” na en in.)\n2. Pasian in Lucifer a bawlin dawi-a bawl hiam?\nEzekiel 28:15. Gamtatsiat ding na kipat ma hun __________, na suah tunga kipanin na gamtatna khempeuh paubaan’na khat beek omlo hi.\nPasian in Lucifer agenba-ang lo-in bawl a, ahi zongin ama deih teelna tawh dawi suak hi. Hih thu pen ngaihsut hak mahmah hi, Lucifer pen hong khialh ma-in thei hileng, ei zong it ding hi hang. Bangtan sauvei li-ian hiam cihbel ih thei kei hi, ahih hangin kiphatsakna leh kiliatsakna lungsim aneih ma-in, Lucifer in lungdam takin Pasian’ nasem hingei hi. Pasian in mihingte setvan(robot) bangin hong bawl thei lua hi, ahih hangin setvante in itna nei theilo uh hi. Itna maan in a-haksa zong thuak nuam ding hi. Tua manin nu leh pa in khat vei ciangin tate in thu manglo thei ding cih thei napi-in ta nei nuam veve uhi. Lucifer ii langdo ding Pasian in aphalna a hang thu tampi om hi.\nKhatna ah, Pasian in abawlsate khempeuhte’ tungah deih teltheihna pia hi. Anihna ah, Pasian in Lucifer akhialh phet-in susia maima-ang pah hileh, mawhna bawllo leitung dang aomte leh vantungmite in zong telsiam lo ding uh hi. Lucifer zong maan kha ding hi, ci thei uh hi. Tua man mahin Lucifer in amulkim huai mawhna ii siatna hong lah ding kiphal hi. Atawpna ah, mite in Pasian thu ih mankei leh Pasian in daan hong pia ding hi cih launa bek tawh Pasian thu man ding deihlo hi. Itna masuan-a Amah ih it ding Pasian in deih hi.\n3. Atawpna ah bang piang hiam?\nRevelation 12:7. Tu-in vantungah __________ hong om a, Michael leh a vantung mite in gulpi leh a vantung mite a do uh hi.\nSee also Pasian’ Khut Nuai-a Siate\nAtawpkhakna ah, Lucifer leh amah apawl vantungmite khempeuh vantung panin kihawlkhiata hi.\n4. Dawimangpa sawlna nuai ah bang hong piang hiam?\nRevelation 12:9. Tua ciangin tua tanglai gulpi, Dawimangpa ahih kei leh Satan a kici, leitung mi khempeuh a khempa pen a __________ mite tawh leitungah kilawnsuk hi.\nRevelation 12:4. A mei tawh vanah a om aksi sehsawmsuah sehkhat vatkhia-in leilak a den’na hi. A nau a suah phetin a ne pah dingin nausuak dingin a kithawi tua numei’ mai-ah a ding hi.\nSatan pen khemhat mahmah a, Pasian alangdo pih dingin vantungmite sehthum suah sehkhat khemzo hi. Tua “dawi” leh “khagilo” ih cihte khempeuh in Satan ngimna bangin hong semta uh hi. Ih ta-angthu sungah Absalom in Satan sep bangin akihhuai na hong sem hi. Absalom in ama deih banga gamta dingin a nasemte sawl hi.\n2 Samuel 13:28 Tua ciangin Absalom in a nasemte thupia a, Amnon lungsim leenggahzu tawh alungnop ciangin ciamteh unla, note kiangah, Amnon sat un kong cih ciangin amah that un lau kei un; Note thu hong pia khin hilo ka hi hiam? aci hi.\n2 Samuel 14:30 Tua ciangin amah in a nasemte kiangah, En un, Joab loo in kei a tawh kinai a … pai unla mei tawh hal un, aci hi.\n5. Satan in bang galhiamte zang hiam?\nA. Rev. 12:9. Tua ciangin tua tanglai gulpi, Dawimangpa ahih kei leh Satan a kici, leitung mi __________ a khempa pen a vantung mite tawh leitungah kilawnsuk hi.\nB. Marka 1:13. Gamlakah ni sawmli sung om a, Satan in tua hun sungteng a ze-et hi. Tua lai-ah gamsa gilote zong om a, ahi zongin vantung mite hong pai-in amah huhin an a vak uh hi.\nC. Rev. 16:14. Tuate pen dawite’ kha hi a, na lamdang a bawl uh hi. A Vanglian Pasian’ Ni hong tun’ ciangin gal a do dingin leitung gam __________ah a om kumpite a kaikhawm dingin a kuankhia uh hi.\nD. Rev. 12:10. Tua ciangin vantungah nakpi takin awging khat ka za a, “Tu-in Pasian in hong honkhia khinta a, kumpi vangliatna a neihna hong lakkhia khinta a, ama Khrih in aana a neihna thu lakkhia khinta hi. Bang hang hiam cih leh a sun a zanin eite’ Pasian’ mai-ah dingin i sanggamte mawhsakna a gen tawntungpa, tu-in vantung panin kilawnkhia khinta hi.\nE. Johan 8:44. Note pen na pa uh Dawimangpa’ tate na hi uh a, na pa uh deihna bangin a gamta nuam na hi uh hi. A kipata kipanin na pa uh mi that hi a, thuman gen ngeilo ahih manin thuman tawh kipawl theilo hi. Amah pen zuauna __________ a pian’na a zuaugenpa ahih manin zuau a gen ciangin ama ngeina hi lel hi.\nHih sia leh pha kidona ah Satan in Pasian sangin hunpha nei zaw ding tawh kibang hi. Ahangin Pasian in thumaan bek tawh nasem thei-in Satan in ahih leh thumaan leh thukhial zangthei khawm ahih man ahi hi. (Hilhcianna ah thulu, “Lamet loh Lampang” cih na en in).\n6. Banghun in Dawimangpa lauhuai pen hiam?\nKorin Nihna 11:14, 15. Tua pen lamdang sak ding hilo hi. Satan nangawn Pasian’ vantung mi tawh a kibangin kibawltawm thei hi. Tua ahih manin Satan’ sawltakte pen thuman nasem bangin a kibawl manin lamdang sak ding hilo hi. Hun bei ni ciangin amau __________ bangun thuak ngawn ding uh hi.\nDawimangpa sep bang lian-in Absalom in a mite lungsim azawh nadingin a-it leh adeihsak mahmah bangin kibawl thei hi. 2 Samuel 15:5, 6 “Mi khatpeuh in ama lam manawh in a mai-ah a kunsuk leh Absalom in a khutin zama, amah lenin a nam hi. Absalom in kumpipa tunga thutang dong dinga pai Israel-te khempeuh tungah hici bangin bawla, hih bangin Israel mite lungsim a gukhia hi.”\nSatan in biakinn sungah panmun hong la-in, thu-um mi banga hong kibawl hun ciangin a lauhuai penpen hun ahi hi. (Hilhcianna ah thulu, “Ataang Vantungmi” cih na en in)\n7. Satan in Laisiangtho a thei hiam?\nMatthai 4:5, 6. Tua ciangin Dawimangpa in gamlak panin Jerusalem khua-ah Zeisu paipih a, biakinn khumzang a sangpen munah a __________ khit ciangin, “Pasian’ Tapa taktak na hih leh Lai Siangtho sungah, ‘Pasian in nang a hong kem dingin a vantung mite hong sawl ding hi. Na khete leh suang a kitahkhak lohna dingin vantung mite in a khut uh tawh nang hong dom ding hi,’ ci-in kigelh ahih manin, hih lai panin tuaksuk in,” a ci hi.\nSee also GC 12: French Puahphatna\nSatan in mihingte akhem nadingin Laisiangtho amaan-a siksan dan leh amaan lo lam-a siksan dan siam mahmah hi. Tua ahih manin Pasian mite in khemna pan suahtaak nadingin Laisiangtho theih mahmah ding kisam hi.\n8. Leitungah dawi muhdah pen te kuate hiam?\nRev. 12:17. Tua ciangin tua __________ tungah gulpi heh mahmah a, tua __________’ suanlekhak dangte ahi, Pasian’ thupiakna zui-in, Zeisu thu-ah kiptakin a om mite a sim dingin kuankhia a\n9. Laisiangtho in a lauhuai bang ganhing lim nih tawh Satan genteh hiam?\nPeter Masa 5:8. Note pilvangin khua phawk un. Na gal uh ahi Dawimangpa, __________ bangin a nektheih ding zongin vak kawikawi hi.\nRev. 12:9. Tua ciangin tua tanglai gulpi, Dawimangpa ahih kei leh Satan a kici, leitung mi khempeuh a khempa pen a vantung mite tawh leitungah kilawnsuk hi.\nHehpihna neilo dawimangpa mah bangin humpi leh gulpi te in ganhing dangte aneek nop uh ciangin ngimngim-in kitheihmawh bawl uha pangsim-in mancip uh hi.\n10. Satan ih nanzawh nading khatbek aom lampi in bang hiam?\nJames 4:7, 8. Tua ahih manin Pasian’ thu na mang un. Dawimangpa na nial un. Nial le uh cin no kiang panin taikhia ding hi. Pasian kiang nai un. Amah in zong hong nai ding hi. Mawhneite in na khut uh __________ un la, a kineihkhemte in na lungsim uh siangsak un.\nPasian kiang zuat nading ahoih pen lampite in Laisiangtho tungtawnin Pasian theih nading zonna leh thu ngetnate ahi hi.\n11. Dawimangpa donate Zeisu in bangci nan hiam?\nMatt. 4:10. Zeisu in, “Satan aw, taikhia in. Lai Siangtho in, ‘Na Topa Pasian bek bia in la, ama na bek sem in,’ ci hilo ahi hiam?” ci-in a dawng hi.\nEph 6:17. Siklukhu khuk __________ hotkhiatna nei un la, Kha Siangtho in a hong piak Pasian’ thu pen namsau zat __________ na zang un.\nHebr 4:12. Pasian’ thu nungta-in a gamtang hi a, langnih a hiam namsau sangin hiamzaw lai hi. Kha leh lungsim, guh leh taang kituahna, guh leh guhngek dongin khenkhia thei hi. Mihingte’ lungsim ngimna leh a ngaihsutnate zong theithei hi.\nA pilvang Satan hong kheem zawh lohna dingin Pasian Kammal Laisiangtho ih lungsim sungah khol ding ahi hi. Dawite do nadingin Zeisu zat galhiamte eite zong ih kisam a, tuni-in zong ih ngah thei hi.\nPs. 119:11 Nang tungah kong khialhloh nadingin kalungsim sungah nangma thu ka khol hi .\nEphesians 6:11 Dawimangpa kheemna na nan zawh nadingun Pasian galhiam khempeuh silh un.\n12. Atawptawpna ah Absalom bangin Satan bang asuak diam?\n2 Samuel 18:17. Tua ciangin amaute in Absalom la-in tulaka __________ lianpi khat sungah amah paai uh a, ama tungah suangcian a lian mahmah khat ciang uh hi. Tua ciangin Israel-te khempeuh amau’ inn ciatah tai uh hi.\nIsaiah 14:15. Ahih hangin nang pen Leinuai thuk penna Leihawm sungah hong kikoih suk ding hi.\n13. Pasian’ mite khem dingin Satan hong dawk lai ding hiam?\nEzekiel 28:19. Tu-in nang a __________ paisuak na hita a, nangma tuah bang a tuahkhak ding uh nang hong theisa minam khempeuhte lau-in a ling uh hi,” a hong ci hi.\nNahum 1:9. Bang hangin Topa sawm ngam na hi hiam? Amah in nang hong susia ding hi. Amah a su peuhpeuh a dingkikzo om ngeilo hi.\n14. Migilote a kisiat ciangun Pasian in bangcisa hiam?\nEzekiel 33:11. Amaute kiangah hih bangin gen in: Kei pen a nungta Topa Pasian ka hih mah bangin mawhnei mi khat a si ka muh ciangin nuam ka sa het kei hi. A mawh gamtatna __________ a nuntak ding ka deih hizaw hi. Israel mite aw, na mawh gamtatnate uh khawl un. Bang hangin si nuam se na hi uh hiam?\n15. A Langpang a tapa Absalom sih David in azak ciangin bangci om hiam?\nSamuel Nihna 18:33. Tua ciangin kumpipa’ lungsim __________ takin sukha a, kulhkongpi tunga inndei sungah paito-in a kap hi. A paikawmin amah in, “Aw ka tapa Absalom, ka tapa, ka tapa Absalom! Nangma tangin kei sizaw taleng. Aw Absalom, ka tapa, ka tapa!” a ci hi.\nSee also CS 5: Jesu A Neite’ Piakkhiatna\n16. Tu-in Pasian it-a Ama na sem dingin na khensat ding hiam?\nHih ta-angthu ih sinna in, Pasian in mihingte bangzah takin hong it hiam cih hong telsak hi. Eite ta’ang dingin hong si nuam bek hilo-in, tuasang alian zaw hong piaktheih alian pen ahi atapa Zeisu hong pia hi! Pasian in mihingte khat nangawn a kisiat ding deihlo hi. Gupna ngah ding hong deihzaw hi. Tua teng hangin Zeisu nang ta’angin hong si hi. Leitung mi tampi tak in Satan tawh kipawl-in vantung Pasian langdo uh hi.\nHih anuai-a te in na telzawk nadingin hong huh ding hi.\nSatan pen Tyre leh Babylon Kumpite tawh Kigenteh\nIsaiah 14:4-15 sungah Satan pen Babylon kumpipa tawh genteh a, Ezekiel 28:11-19 sungah Satan pen Tyre kumpipa tawh na genteh hi. Hih tegel in agennop pen leitung kumpite acihnopna hihetlo beklo hi, bang hang cihleh Pasian in hong genna ah mihingte tungah kibulh thei ngiatlo lai hi. Ensuk lai leng, Lucifer (tun Satan akici) pen Laisiangtho sungah hih bangin hong laksuk hi.\n• vantung pan hong kiasuk hi. (Isaiah 14:12)\n• melhoihna leh pilna khempeuh tawh kidim (Ezekiel 28:12)\n• Eden huan sungah teeng ngei (v. 13)\n• suang manpha khempeuh ama kizepna (v. 13)\n• sathau kinilh cherub te in ciing (v. 14)\n• Pasian mualsiangtho tungah na teenga (v. 14)\n• genbanna khat beek na nei kei hi (v. 15)\nBabylon leh Tyre kumpite nih in aliatna uh leh athuak siatnate uh kibang uha anih tuak un kisia khawm uh hi. Pasian in Satan asuksiat nading dan ih tel nadingin hih khuapi nihte min Satan min ta’angin na zang hi. Laisiangtho sungah limciinna vive tawh kidim hi. Laisiangtho sungah Lucifer a cihnopna munte (enleng Luke 4:5, 6; 10:18; John 8:44; 2 Peter 2:4; 1 John 3:8; Juda 6; Rev. 12:7-9), Ahih hang Ezekiel 28 leh Isaiah 14 tello-in ih theisiam ngei kei ding hi.\nLamet loh Lampang\nMi tampite in ni nunungni ciangin Satan pen Pasian galpa bangin hong kilangkhia ding hi, ci-in lamen uh hi. Hong hi hetlo ding hi. Satan pen Pasian gal lian pen himah hi, ahih hangin midik bangin hong kilangh zaw ding hi. (Matthew 24:24). A taang vantungmite bangin hong kilangh ding hi (2 Corinthians 11:13-15). Mihingte biak ding hong ut ding hi (Rev. 13:12). Laisiangtho in hong gena leitungmite khempeuh in lamdang sa-in amah thuneihna apia gulpi abia uh hi (Rev. 13:3). Satan pen Christ bangin hong kibawl dinga leitungmi khempeuh in zui ding uh hi. Zeisu takpi mah sa-in anung zui ding uh hi. Nang ee leh na theitel mah diam? Hih lai sunga thute na theih kei leh hong kikhemna zong na thei kei ding hi.\nMihingte in Satan limsuai in kii neisak, mit kitu-ungkhiitsak, baakkha neisak, mei neisak, teipi kaa thum neite tawisak, a kheme bawng kheme banga kaasak, alu lam mi, akhe lam ganhing, cih banga asuaih uh ciangin Satan a nuam mahmah hi. Zuau pen thumaan thutak tawh kilamdang lua hetlo hi. Hih bang ngaihsutnate pen Greek mipilte tung panin hong piang hi. Laisiangtho sungah tua bangin gen ngei hetlo hi. Laisiangtho in Satan pen melhoih mahmah iin pil mahmah a, aman zong Laisiangtho theitel mahmah hi, ci hi (Matthew 4:5, 6).\nAmah pen angsung khual mahmah Pasian gal lian khat hi a, Pasian ading akhual mahmah banga kigen khat ahi hi. Nang leh na it na lawmte khempeuh zong hong susia nuam den khat ahi hi. Hih lesson in Satan ngimna leh hong suksiatna dingte panin hong dal ding hi. Hong it Zeisu kiangah ki-ap a, nakpi takin Topa Zeisu kiangah thungen-in hong dal nadingin huhna ih nget ding ahi hi.\nTags: Amazing Facts, SOP\nPrev post SC 4: Thuumna\nNext post Pasian Kammal Tawh Tehkakna


url: =ALETTA LOUNGE CHAIR - NONO PETROL\nCARTER LOUNGE CHAIR - NAPA THUNDER / NAPA SLATE\nCASEY SWIVEL LOUNGE CHAIR - NONO PETROL\nDIMMI LOUNGE CHAIR - NONO PETROL\nELLISON LOUNGE CHAIR - METROPOLIS BLUE\nFRANCES LOUNGE CHAIR - DISTRESSED - INK BLUE\nHAZEL SWIVEL LOUNGE CHAIR - NAVY BLUE SKY\nJOAQUIN LOUNGE CHAIR - METROPOLIS BLUE\nKRISTOFFER LOUNGE CHAIR - VINTAGE PEACOCK LEATHER\nLAURYN LOUNGE CHAIR - DANNY NAVY\nLYRIC LOUNGE CHAIR - VINTAGE PEACOCK LEATHER\nMAXIMUS LOUNGE CHAIR - METROPOLIS BLUE\nMESSINA LOUNGE CHAIR - TURQUOISE\nMILA LOUNGE CHAIR - DARK RIVER\nNEVIN LOUNGE CHAIR - SAPPHIRE BLUE\nPATRICE LOUNGE CHAIR - ABBINGTON NAVY\n23 in. 38 in.\n27 in. 45 in.\n23 in. 40 in.


url: =Ka sungthu kiukhat (3) ~ Deih Tung :: ZOMI DAILY\nposted on 8 April 2015 at 1:36 am Lomkholna: Article, Deihtung\nNipi ni sim in biakinn ah paak na suang den a, biak inn na siangtho sak hi. Pasian thu na hahkat a, a zui mawk mawk hi lo in na lungsim tak pi tawh na um hi. Biak inn kim teng na puahsiang den a, biakinn sung zong na siang tho sak hi. Nang pen na lungsim siangtho mah mah a, zuau na genthei kei hi. Biak inn siangtho sak den na hih man in Pasian in na lung sim zong hong siangtho sak hi ding hi. Na lungsim a siangtho lam pen na maisuah tawh ki thei hi. Na lungsim hoih a, na meel zong a hoih hi. Biakinn ki khop ding ciang in ka inn ah nong zawn a, Labu leh Laisiangtho bu zong nong puak sak a, biakinn ah nong pai pih hi.\nThu nget dan, laisiangtho sim dan, biakinn sung ah om dan, mi tawh ki ho dan, thu gen dan, lasak dan nong hilh a, mite tawh ki liangko kim in ka om theih na ding nong deih hi. Khangno makai ka sep ciang in zong nong theih siam a, a ki sam bangbang gen kul lo in nong huh hi. Midang te in a phawk khak vet loh thu hoih pawl khat zong nong gen a, ka theih na khang tuam in ka nasep na ah maipha ngah in min hoih ka ngah hi. Pasian thu sung nop ka sak na ding in nong pan tah a, kikhop hun a hih nak leh nong ki khop pih hi.\nBiak na tawh ki sai pawite, khangno thu sin te ah zong ih pai khawm a, hih hun te in ka hun nuampen te a hihi. Midang te buaikul lo in annek tuidawn ding na vai hawm a, midang tam pi na khual hi. Midang nungak dang te in kei hong ho pih uh ciang in hoihtak in na na om a, nong nawngkai sak kei hi. Midang tangval te in nang hong hopih in zawlthu hong gen uh ciang in ke’n lawm ngaih nei khin ing na ci a midang te lam et na na pia nuam nawn kei hi. Mi ki cian na hih lam tangval tam pi in hong thei uh a, hong ngai semsem zong tam pi a om lam ka thei hi.\nNungak pawl khat in zawllai hong khak te zong nang na thei a,a thei lo ki neih in na sim nuam se se kei hi. A hi zong in na lung sim ah na heh giau guau ding lam tak ka thei hi. Hih bang hun ciang in nong laikhak cil pen pen nika phawk kha hi. Nong lai khak cil ni in nitak nai 6 sat khit deuh khua mui kuan hi a, ka inn uh ah hong pai in lai nong pia hi. Na lawm te khat tawh nong pai a, ka khut sung ah lai nong koih a, kua mah thei sak kei o nong ci lai hi. Nong lai khak ka sim masak ni ding pen bel ka khang khiat zawh ka dip a phut ni pen hi ding in ka um hi.\nIh kum hong tam to sem sem a, zi nei pasal nei thei ding ih hi ta hi. Nidang in a hih leh sangkah na,ki mawl na ah lawm danin ihki thuah a, tu in a hih leh lawm ki ngai dan in ih ki thuah to ta hi. Ei bel ih ki theih sawt ta a hih manin bang mah in ih vei nawn kei a, ahi zong in midang te in ei tegel ih ki thuah lai tak hongmu limlim in lawm ki ngai hi cih hong thei uh hi. Hong mu khem peuh in ki tuak tak uh cei, na meel uh zong kong etet ciang ki sun mah mahhong sa ing hong ci tek uh hi.\nNidang in ih khangno zaw deuh ih sangkah lai a, na meel sang in na kum hong tam toh teh na tha hong ki cing to semsem zaw a hih man in na et lawm semsem zaw hi. Nidang in a hih leh sang lai sim na, na lungleng na teng tawhtha na nei kei a,tu in a hih leh ihmut kham zaw deuh na hih man hiam na tha a ki cing zaw hi. Na tha kicing zaw a, nang hong ngai pen nang hong mungei tangval khempeuh a hi mai hi. Khuasung ah ih vak ciang ka lungpa tauh khat om a, tua in bang hiam cih leh tangvak dang te in hong tup gawp ding uh ka lau hi. A hi zong in nang na lungkham ding uh hong deih lo uh a hih manin kei kua mah in bangmah hongcih sam lo hi.\nZi nei le cin bang sem ding na hiam? Koi ci nuntak sawm na hiam ci in nongdong gun a ka ngaih sut na tam pi nong beh lap sak hi. Nang tawh ih kiteen ciang bang sem ding a, bang ci nuntak ding cih na lungkham khol a, saupi tak na ngaih sun khol hi. Na lungsim khem peuh tawh keitawh ki teeng ding in na ngaih sun khin a, na lungsim sung khem peuh ah bang mah thudang thawl zo nawn lo hi. Khat vei khual na zin lai tak in na lawm te tawh phone na ki ho leh kei leh nungak dang te ki thuah ci in na lawm te in nang hong khem uh a, na lawm te hong khemna um na hih man in kei phone nong set a, thu nong dong hi. Banghang a, midang tawh ki thuah na hiam? Ke’n nang tawh ih mai lam ding thu tam pi ka ngaih sut lai tak hihbang thu ka zak pen kei a ding in lamet na a bei na tawh ki bang hi nong ci liang a, a hi zong in hoih tak in a thute kong gen ciang na lung a kim kik hi.\nKa neu tungpan ki pan in sanggam numei ka nei kei a, numei tawh ka ki thuah ngei kei hi. Numei tawh ki thuah ngei lo ka hih manin ka kam siam kei hi. Kam khat ka pau pen numei te a ding in kam khauh lua thei a, ka nu bang in tua ci pau kei in ci in thu hong hilh den hi. Nu mei te tung ah kam ciam pia kei in la, numei te kha sia sak ngei kei in ci in ka nu in thu hong hilh zelzel thei lai hi. Bang hang hiam cih leh numei tawh kithuah dan ka siam kei a, numei te om dankhawl dan ka tel siam kei hi. Ka nu in khua sung ah numei kua hoihna sa pen hiam ci in hong hem dot gun a, nang bek mah hoih kong sak na thu ka nu kiang ah ka gen zelzel hi. A hi zong in nang hong ngai tak tak ka hiam? Nang kei hong ngai taktak na hiam? cih pen ka lung sim ah ka thei kei hi. Nang nong ngaih na ka thei a, ke’nang hong ngai taktak ka hiam cih ka tel kei mawk hi.\nLawm ki ngai te pen ken nang hong ngai ing,hong ki ten pih taktak ding hi ing ci in ki kam ciam ngau ngau uh hi cih ka za ngei a,a hi zong in ei pen tua dan in lah kamciam ki pia lo in hong ngai ing zong hong ci ngei lo ka hih manin nang pen na kum hong tam pian toh tawh na lung sim khat hong pa lang hi.Nikhat ni teitei teh hong ngai ing ci in hong gen na in teh ci in nong ngak ngak a, nong ngak ngak na in huntam pi hong bei to hi. Na lung kia a, kei tung ah na heh hi. Banghang hiam cih leh kei hong ki teen pih in nong ci a, nong gen na thu tha khat thu in hong dawng kik pah thei lo ka hih man in tua ni pan ki pan in khual zin mang in mun dang ah na pai mang hi.\nKei tung ah na ngaihsut na khem peuh nong koih a, na ngaih sut na a lian penpen na ngaih sut a bat loh tak teh a heh na hihi. Ka ngaih sut na ah nang pen mundang ah a taimang zo ding in kong lam en kei a, ih ki teen ding tawh ki sai tawm khat a ngaih sun lai nuam leh hun tawm khat a la nuam lai ka hihi. Banghang hiam cih leh sum leh paai ka zong nuamlai a, inn mun lo gam ki cian tak in ka om nuamphot hi. Mundang ah na pai mang ni zan pen ka mangsung ah zan tha pai in kong man a, lamdang ka sa hi. Tua zan kamang sung a ih ki thuah leh ih ki muh in ihki muh tawp na hi a, tua zawh ih ki mu kik nawn kei hi.\nNang pen na meel hoih a, na migi hi. Kawk ban na nanei kei a, hoih loh na na nei kei hi. Hih lei tung ah ka mangngilh zawh nawn loh ding nungak meel hoih na hi a, nahoih na in a bei thei lo ding hoih na a hihi. Bang mah a thei lo, kei bang lel nong ngaih khak pen ka nuam hi. Ka angtang a, mi tam pi in hong theih lawh tuam hi. A hizong in lawm a ngai thei vet lo ka nuntakna leh lawmngaih ki ci a thei lo a tel siam lo, kei nong ngaih khak pen nang na khial hi. Lawm a ngai thei vet lo kei nong ngaih khak pen Nang na khial hi….Nang na khial hi. (Zolai khantoh na ding deih na leh Zomi Khangno te in laisim na lawp na ding uh deih na tawh nungak leh tangval thu kong gelh hi) Deih Tung\nPrevious: Na khantoh nop taktak leh!\nNext: Etteh huaite enteh (2) ~ Thang Siangh


url: =Pasal khatin zi 13 nei in azi te naupaai hun kibang kimtek ~ Thang Khan Lian :: ZOMI DAILY\nposted on 30 October 2016 at 8:20 pm Lomkholna: News, Thangkhanlian, World\nOct. 30, 2016: Nigeria gamah pasal khat in zi 13 nei a, a zite uh a gai/naupaai kha uh kibang kim ahih manin world record thak ngah hi. World record thak a ngah bek hilo in a zite uh kitawng kisel se loin kituak mahmah uh a, lungnuam takin innkuan khat bangin om khawm thei uh hi.\nA zite a gaai uh lungdam tek uh a, khat leh khat kinosiat in, kilungdampih tek uh hi. Hih thu pen May 16, 2016 in news tuamtuam ah kisuaksak a, tu teng social media tuamtuam ah kizeel (viral) ngeingai hi.Nigeria gamah zi tampipi neih kiphal ahih manin hih pen thukham tawh kikalh lo hi.\nHih zi 13te khat leh khat kamdam in kiho in, khat leh khat a cidamna uh leh cidam lohna thute (wellbeing) uh kidong in, gen khawm in, kituak mahmah uh hi. Hih zi 13 neipa pen khatvei thu in zi 13 a naupaai hun uh kibang a piangsak masa pen hi lai hi.\nHih thu pen a lamdang mahmah thu hi a, a zite naupaai hun pen a tawm pen in nipi kal 3-5 kikal ding kisam hi napi-in a naupaai hun uh a kha kibang hi.\n-My Central Heath/Daily Mail\nPrevious: South Korean te’n lungphona nei in President aki tawpsakding ngen uh ~ Thang Khan Lian\nNext: Christian Hymn te’ tangthu: Hong Pai Ciangin


url: =Global Buanli Family: Tulaai Leitung Thuthang tuamtuam updates August 25, 2013\nTulaai Leitung Thuthang tuamtuam updates August 25, 2013\n· Gamthumna atungsa Zomi te ading Inn lam a om sanggam u le nau Nu le Pa asamnuamte Pu Thang Pil Mung deihsakna tawh gammi suahmasak kuullo, P3 Program August 29, nikaai nai 6pm in Teleconference kici phone tung mitampi thukikupna omding a theihnop bangbang Zomi pautawh kidongthei in Mikaang Immigration thutel te in ongdawng ding hi. Alungluutte in thukikupna munding 630-568 6111 ah thukikup hun ma in dongmasa ding ci hi.\n· Kawlgamsung Sagaing Division Thankong khua ah 8/24/13 nitaak nai 10 pawl in Kawl numei khat Islam biaknazui pasal 3 in buansawm cih thuthang hang in mipi sona kipan a Islam biakna zui te inn inn 30 leh vanzuakna sai pawlkhat meitawh kihaal tum hi.\n· Kawlgamsung a Mualmi thautawi kheempeuh leh Kawlgam gaalkaap te kilemsiang na October khasung in nei in ataangko theihnading in Mualmi thautawi kipawlnate leh Kawlgam kumpi kilemna bawl in ahanciamsaan laaitak hi a hithutawh kisai in August 31 ni in Nyipidaw ah Mualmi thautawi makaaite leh Kawlgam kumpi kilemna bawl te thukikupkholna omding hi ciin SSA makaai U Sai Hla in 8/25/13 ni in genkhia hi.\n· Kawlgam gaalkaapte in 8/23/13 ni in India gamkaantan in India gamsung Holenphai khua ah phualsaat hi ci in India gam akihawm thuthang kizaakna Time of India in 8/25/13 ni in gelhkhia hi. Hih thutawh kisai in Manipur kumpi in India kumpi tung ah bangcihding cihthu dong hi ci in genbeh hi.\n· Syria gam buaina a nasiatsemsem natawh kizui in Obama leh USA kumpi in avui atang tawh nuaiding in khensatna aneih aleh USA gaalkaapte akiging linliansa in omta hi ci in Malaysia gam angaihhawpak USA Defend Secretary Chuck Hagel in Malaysia gampan 8/25/13 ni in genkhia hi.\n· August 21 ni a Syria gam Damascus ah Syria kumpi te in Chemical gaalvan zang in mitampi athah namun ah 8/26/13 ni in UN Chemical gaalvan kantelte luut in vakantel din g hi ci in UN General Ban Ki Moon I zumpi te in 8/25/13 ni in taangkokhia uhhi.\n· Mexico gam khanglam Tabasco state ah mun kituah mi 250 apua meileengpikhat 8/25/13 ni zingsanglam in kibung a mi 5 sipah in 15 sang atamzaw liam uhhi ci in Mexico kumpi te in taangkokhia uhhi.\n· Nungkaalsung a India gam Mumbai khuapi sung ah maanzaih thukan numeino kum 23 abuan ding a upmawh angana leh atawpna ahi Pasal khat Mumbai palikte in 8/25/13 niin manta ci in thuneite in genkhia uhhi. Mumbai khuapi ah 2012 kumsung bekbek in numei buanna 221 vei om a Delhi khuapi ah 463 vei om hi cizen hi.


url: =Florida, Orlando City sung aom Warehouse sungah thautawh mi 6 kikaplum :: ZOMI DAILY\nposted on 6 June 2017 at 2:13 pm Lomkholna: News, Sawltak, USA, World\nFlorida, Orlando City sung thaukikap buaina vaitawh kisai in Orange County Sheriff Jerry Demings in agenkhiatna ah thautawipa pen Warehouse sungah nasem ngeikhat hi a, ahi zongin abeisa April khasung in nasep kikhawlsak, aki hawlkhia khat cihi.\nTuapa pen Monday ni in anasep ngeina Warehouse sungah lutkik in, thautawh Warehouse sung aom mi 5 akaplup khitciangin anunung ah amahzong amahleh amah kikaplum ci Reuters pan kiza hi. Thautawh akikaplum avekpi in mi 6 tak himawk hi.\nTua thautawipa pen kum 45 aphakhin khat hi a, abeisa inzong Criminal Offenses aneingei khinsa khat cihi. Ahi zongin Monday ni Warehouse sungah kikapna pen Terror Organizations khatpeuh tawh kizopna omlo hi ci’n Jerry Demings in genbeh hi.\nNasep aki khawlsak pen lungkim hetlo in anasepna ah hong paikik in, aphialkapgawp ahihi cimawk hi.\nJerry Demings in agenna ah zingsang 8am hunpawl in Warehouse sungah thau “handgun” khatleh temta tawh lut cihi. Hih Company pen Recreational Vehicles leh Campers akibawlna Company khat ahihi.\nAtemta pen zangmanlo a, ahi zongin athaupuak tawh tua Warehouse sungah nasem mi 5 kaplumman hi. Tua Warehouse sungah adangzong nasem mi 7 bang omlai uh a, tuate bangmah ki kapkhakna omlo cihi. Anunung ah thautawipa pen amahleh amahzong ki kaplumziau hi.\nVideo: Fired Employee Kills 5 at Orlando Workplace – CNN Breaking News\nAbeisa 12 June 2016 kum inzong Florida, Orlando khuasung aom Pulse Nightclub sungah thautawh kiphialkap gawpna khatvei omngei a, mi 49 takin sihlawh ahih manin, Modern U.S. History sungah ahuaisiapen “Deadliest Mass Shooting” in aki ciamteh ahihi. Asi tuazah banah aliamzong mi 58 takbang phamawk hi.\nMonday ni Warehouse sung kikapna ah amukha nasem khat ii genna ah nasem numei khatpen Washroom sungah aom laitak hi a, thau kikap aging kaza cihi. A etkhiat ciangin mikhat sualtung ah asisa in aom galmuh hi. Tuapa pen nasepna a Boss pan nahimawk hi. “My boss is dead” ci’n a sanggam numei khatkiang ah phone hopih in genkhia cihi.\nRelated: Florida Everglades ah gulpi lianmahmah khat kiman in gulmat thaman $375 ngah\nTua nasemnu zong thautawh akikapkhak lohhang in lauthawnglua ahih manin, zato ah kipuak in kikem cihi. Florida Governor Rick Scott inzong cikzialo in ngongtatna aneite hangin asi te adingin thu ngetsakni ci’n khuasung mite tungah pulak khia hi. ZD Sawltak #zomidaily\nPrevious: China ah “Petrochemical Plant” khat puakkham in mi 8 si, 9 liam\nNext: Philippines kumpi langdo te nungkin in sumlom honkhat nusia in tai